Bertoko espezieetako 100 zuhaitz baino gehiago landatu dituzte Mapebason

Unai Rementeria ahaldun nagusia eta Amaia Antxustegi Iraunkortasuna eta Ingurune Naturala Zaintzeko diputatua Busturira hurbildu dira gaur, Mapebasora, hain zuzen ere. Bertan Bizkaiko Foru Aldundiak lurraldeko mendiak eraldatzeko esku artean dituen proiektuen berri eman dute. Gainera, bertoko espezieak landatzeko aukera ere edukiko dute; izan ere, 100 zuhaitz baino gehiago landatu dituzte gaur goizean Mapebason. Aisialdi klub desberdinetako neska-mutilek eta Euskal Herriko Down Sindrome Fundazioko hainbat kidek parte hartu dute landaketan. Zuhaitzak landatu aurretik, bertoko espezieak zeintzuk diren ezagutu ahal izan dituzte.

Unai Rementeria ume bati laguntzen.

Unai Rementeriak Busturian esan duenez, dagoeneko Bizkaiko Foru Aldundiak 32.000 ale baino gehiago landatu ditu, 72 hektareatan. Aldundiak basoak erosteko duen programa nabarmendu gura izan du: “Programa horren baitan 325 hektarea erosita dauzkagu, eta gure asmoa da 700 hektarea erostea. Oso garrantzitsua da guretzako oreka mantentzea, hau da, baso publikoan bertoko espezieak landatu eta jarduera ekonomikoa modu jasangarrian garatzea, beste aldetik”.

[ARGAZKI GALERIA]

Basoak erosteko proiektua lau milioi eurokoa da. Azaldu dutenez, lehendabizi, erosi beharreko lursailek bete behar dituzten irizpideak ezarri zituzten, eta gero, Basoen Zerbitzuko talde teknikoak baso erabilgarrien 64 eskaintza aztertu zituzten. Horien artean, 25 lur zati hautatu zituzten, 697,39 hektarea: 65,3 hektarea Arratia-Nerbioin, 144,8 hektarea Busturialdean, 136,8 hektarea Durangaldean. 269,5 hektarea Enkarterri-Meatzaldean, eta 80,61 hektarea Lea-Artibain.

Hautatu dituzten 25 lur zatietatik, 11 erosi dituztela jakitera eman dute. Behin erosita, espezie autoktonoak landatzeko plangintza abiatu zuten; “lurraren ezaugarrien arabera zehaztu dira”. Busturian, esaterako, 23.129 zuhaitz landatu dituzte: 20.205 haritz, eta gainontzekoak urkiak, gaztainondoak, pagoak edota elorriak.

Amaia Antxustegi bertoko espezie bat landatzen

Partikularrei lursailak erosteaz gain, aldundia eukaliptoa duten foru titulartasuneko lur zatiak bertoko basoetan bihurtzen ari dira; 116,1 hektarea erabiliko dituzte Bakio, Bermeo eta Laukiz udalerrietako hamaika lur zatitan banatuta. Aipatu dutenez, baso aprobetxamendua kontratatzeko baldintza agiriak lantzen dabiltza; ondoren, bertoko espezieak landatuko dituzte lur zati horietan.

Bestetik, datorren astean onartzekoak diren eukaliptoaren hedapena geldiarazteko luzamendua aipatu du Rementeriak, 2025era arte luzatuko dena: “Aldundiak eta Batzar Nagusiak denbora izango dute foru araua martxan jartzeko eta behar den moduan ordenatuta edukitzeko”. 2025eko abenduaren 31ra arte, luzamendua indarrean jarri aurretik eukaliptoarekin egiteko onartutako birpopulaketak bakarrik beimenduko dira, edo une hori baino lehen izapidetzen ari zirenak eta azkenean onartu zirenak. Landaketa horiek gauzatzeko epea aipatu xedapena indarrean jartzen denetik 30 egun naturalera amaituko da.

[ARGAZKI GALERIA]

Mendiei buruzko Foru Arauagaz aldaketa integrala egin gura dute; arau berria legegintza tresna “modernoa eta eraginkorra” izatea dute helburu, garaietara egokituta eta iraunkortasunaren funtsezko alderdiak bere baitan hartzen dituena.


Netflixek euskarara bikoiztuko duen lehen filma 'The Sea Beast' izango da

Plataformak uztailaren 8an estreinatuko du animaziozko film hori hainbat hizkuntzatan, tartean euskara, galegoa eta katalana.

Mapak amaitzen diren tokian eta benetako abentura hasten denean abiatzen da The Sea Beast animazio filma. Itsasoetan barna, makina bat abentura harrigarri biziko dituzte Jacob Hollandek eta Maisie Brumble polizioak. Netflixek euskarara bere kabuz bikoiztuko duen aurreneko filma da The Sea Beast, eta uztailaren 8an estreinatuko dute mundu osoan. Katalanera, galegora eta beste hizkuntza batzuetara ere bikoiztuko dute. BERRIAk jakin duenez, Bilboko Mixer enpresan ari dira film hori euskarara bikoizten. Chris Williams da pelikularen zuzendaria —Vaiana, Big Hero 6 eta Bolt laudatuak zuzendu ditu, besteak beste—. Netflixek filmaren trailerra zabaldu du egunotan. Euskarazko bertsioarena ere bai:

Euskal Herriko zazpi lurraldeetako Netflixen harpidedunek ikusi ahalko dute The Sea Beast filma euskaraz. Duela egun batzuk, euskarara bikoiztutako beste film bat jarri zuen Netflixek: D'Ortagnan eta hiru mosketxakurrak. Baina lan hori soilik Hego Euskal Herrian ikus daiteke; izan ere, filmaren banatzailea beste bat da Lapurdin, Nafarroa Beherean, Zuberoan eta Frantzian.

Martxoaren 15ean, Netflixek iragarri zuen urtean berrehun ordu azpidatziko dituela euskaraz, eta hogei ordu bikoiztuko dituela. Bikoiztutako edukiak haurrentzat izango dira. Eta The Sea Beast izango da euskarara bikoiztutakoen artean estreinatuko duten aurrenekoa. Lan horiek guztiak Netflixek berak ekoitzitakoak izango dira.

Plataformaren iragarpenaren ostean, Pantailak Euskaraz taldeak zera adierazi zuen: «Aurrerapauso bat da, baina ez nahikoa». Netflix Euskaraz taldeko Eñaut Zearrak ere zera ohartarazi zuen: «Poztekoa izan da albistea, euskararentzat erabat itxia zirudien esparru batean zirrikitu bat ireki delako. Baina, egoera objektiboki aztertuta, argi dugu Netflixek iragarritakoa anekdotikoa dela oraingoz, ez dela inondik ere nahikoa plataformetan euskararen presentziarik ezari buelta emateko». Netflix Euskaraz taldeak Euskalgintzaren Kontseiluak azkeneko hilabeteetan egin duen lana goraipatu du egunotan sare sozialetan. Paul Bilbao Euskalgintzaren Kontseiluko idazkari nagusiak modu honetan erantzun du: «Egiari zor, Pantailak Euskaraz-ek jarri gaitu guztiok dantzan».

Espainiako Ikus-entzunezko Lege Orokorra tramitatzeko bidean da, eta ikusteko dago ea streaming plataformei hizkuntza kuotarik edo legezko betekizunik jarriko zaien.

Katalanez euskaraz baino askoz eduki gehiago daude gaur egun streaming plataformetan. Netflixek berak iragarri du apirilaren 23an katalanezko hiru film hauek jarriko dituela bere katalogoan: Pau, la força de un silenci, Cançó per a tu eta Vida privada.

'Fantasía', Filminen; 'Nora', HBO Maxen

Gaur egun, merkatuan dauden plataformen artean Filmin da Euskal Herriko ekoizpen gehien duena bere katalogoan. Gaur bertan Aitor Merinok zuzendutako Fantasía dokumentala jarri du —bere gurasoen egunerokoa kontatzen du lanean Merinok; nagusiki gaztelaniaz da filma, baina zuzendariaren off-eko ahotsa euskaraz da—. HBO Max plataformak, berriz, duela gutxi jarri du bere aurreneko filma euskaraz: Lara Izagirreren Nora. Bitxia da pelikula hori gaztelaniara bikoiztuta dagoela, baina plataformak bertsio originala jarri duela, euskarazkoa —gaztelaniazko azpidatziak jartzeko aukera ematen du—. Audioaren deskribapenean, berriz, castellano-original jartzen du. Lapurdin, Nafarroa Beherean eta Zuberoan oraingoz ezin da HBO Max ikusi.

Disney Plus eta Apple TV Plus plataformetan ez dago euskarazko lan bakar bat ere ikusgai. Amazon Prime Videon animaziozko bi film daude euskarara bikoiztuta. Edonola ere, urtarrilean Amazon Prime Videok iragarri zuen Espainiako film eta telesail original berriak euskarara, katalanera eta galegora azpidatzi edo/eta bikoiztuko dituela. Hala baieztatu zion Espainiako Amazon Prime Videoko zuzendari Koro Castellanok BERRIAri. Bikoizten ari direnetako bat Un asunto privado telesaila da —aktore protagonistak Aura Garrido eta Jean Reno dira—.


Lehorteaz, "Faktoria"n

Esako urtegian eta Karrantzan izango gara, eta hainbat adituren ahotsa bilduko dugu. Arnaitz Fernadez Euskalmeteko metereologoa eta Ane Zabaleta geologoa izango ditugu.

Lehorteaz arituko gara asteazken honetan "Faktoria" saioan. Ur eskasiaren eragina nabaria den bi kokalekutan izango gara, Esako urtegian eta Karranztan, eta, azken puntu horretako alkatearekin, Raul Palaciorekin hitz egingo dugu. Gainera, bi adituren ahotsa bilduko dugu: Arnaitz Fernandez Euskalmeteko metereologoarena eta Ane Zabaleta geologoarena.

Martxelo Otamendi, Eneko Zarraoa eta Esti Linares batuko dira ondoren analisi mahaiaren inguruan.

10:00etan, Maider Segurolak hartuko du lekukoa magazinari ekiteko.


Hiritarron Harrera Sareak etxegabeentzako neguko arropa, mantak eta lo zakuak behar ditu

Negua izaten da etxerik gabeko pertsonentzako urteko garairik gogorrenetakoa, eta, horregatik, Hiritarron Harrera Sareak herritarren laguntza eskatu du. Hain zuzen ere, mantak, lo zakuak eta gizonezkoentzako eskularruak, bufandak, txanoak eta zapatak (40, 41, 42 eta 43 neurrietakoak) behar dituzte, egoera zaurgarrian dauden pertsonek neguari, hotzari eta euriari aurre egin ahal izateko.

Materiala dohaintzan eman nahi izanez gero, redacogidaciudadana@gmail.com helbide elektronikora idatzi daiteke, baita 662-54 09 67 edo 607-79 66 14 telefono zenbakietara deitu edo idatzi ere.


'Haurren aurrean helduok heldu' ekimena Aramaiora ere iritsi da

Domekan egingo dituzte ekintzak: Gurasolagun irteera eta magia ikuskizuna.

Haurren aurrean helduok heldu ekimenaren bigarren edizioa egiten dabiltza egunotan; hain zuzen, urriaren 19tik urriaren 29ra bitartean. Helduen arteko hizkuntza ohituretan eragitea eta haurren aurrean duten eraginaz sentsibilizatzea dira ekimenaren helburu nagusiak.

Gorbeialdeko kuadrillak antolatuta, Aramaion domekan egingo dituzte ekintzak: 10:30ean Gurasolagun irteera egingo dute –parkean elkartuko dira–; eta, 17:00etan, kultura etxean, Alain Zulaikaren magia ikuskizuna izango dute 6 urtetik gorako haurrek.


BIDEOA: Trikigiro jaialdia Azpeitian

Urola Erdiko trikitilariek antolatu dute Trikigiro jaia. Halako egitasmoak prestatzen jarraituko dute.

https://youtu.be/2kZZiJ3zeYE Ehun trikitilari inguruk alaitu zituzten Azpeitiko kale eta tabernak ostiralean: ume, gazte eta heldu. Trikigiro jaialdia ospatu zuten Azpeitian, Urola Erdiko trikitilariek antolatuta. Ostiraleko argazki bilduma, hemen.


Legazpiko Udalak Xabi Zurutuza moto pilotuaren kirol jarduna babestuko du

Xabi Zurutuza Torresek Legazpi herriaren izena eta armarria mundu osoan zehar erakutsiko ditu aurrerantzean, lasterketetan jantzita eramaten duen buzoan inprimatuta. Legazpiko Udalak eta moto pilotu gazteak babesletza hitzarmen bat sinatu zuten atzo, eta udalak 6.050 eurorekin lagunduko du eliteko kirolari honen jarduna.

Udaletxeko areto nagusian sinatu zuten hitzarmena Xabi Zurutuzak berak eta Koldobike Olabide alkateak. Udalaren aldetik Maite Lonbide eta Erik Galvez zinegotziak ere izan ziren ekitaldian. Zurutuzaren senitartekoak ere bertan izan ziren.

Aurten ere mundu mailan

Olabide alkateak adierazi zuenez, kontratu honen ondoren, Zurutuzak «bihotzean bakarrik ez, arropan ere eramango du aurrerantzean Legazpi, eta hori berri ederra da». Gaztea izan arren –16 urte ditu– moto lasterketen munduan ibilbide luzea eta emankorra izan duela ere aipatu zuen alkateak, eta aurrerantzean ere, mundu mailan dabilen honetan, «zorterik eta arrakastarik handiena» opa zion.

Zurutuzak pozik hartu du udalaren babesletza, «kirol hau oso garestia da, eta laguntza guztiak gustura hartzen dira, eta gainera Legazpi izena eramatea ohore bat da», esan zuen hitzaremena sinatutakoan.

Aurten ere Italiako MTA taldearekin lehiatuko da, eta maiatzaren 7an hasiko du FIM Junior GP Munduko txapelketa, Moto3 kategorian, Estorilen (Portugal). Italiako txapelketa ere egingo du.

Denboraldiaren prestaketa aspaldian hasi zuen, eta asteburuan Jerezeko zirkuituan (Espainia) izan da proba batean. Bigarren eta hirugarren postuak lortu ditu egindako bi lasterketetan. «Lasterketak dira entrenamendu onenak», esan zuen.

Bigarren urtea du mundu mailako txapelketan, eta iazkoan ikasitakoarekin eta laster estreinatuko duen motor berriarekin, aurtengo aurreikuspenak «oso onak» direla aurreratu zuen.

Helburua, Moto GPra iristea

Txikitatik ibili da moto gainean Zurutuza, eta bere ametsa Moto GP edo kategoria gorenera iristea da, Marc Marquez bere idoloa bezala. Orain Moto3n dabil, hurrengo urratsa Moto2 izango litzateke, eta gero Moto GP. «Gogoa, ahalegina eta lan asko» dago guztiaren atzetik, eta aurten «apostu handia» egin du, gainera, ikasketak alde batera utzita eta lehian zentratuta.

Familiaren laguntza ezinbestekoa izan du beti Zurutuzak, «ama, aita eta bi anaiak, eta izeba-osabak beti ondoan» ditu. Eta irabazteko gogoa ere bai, horrela ateratzen da beti motorrarekin.


Euskara antzokira eramango du Sortzenek

Sortzen jaia ospatzeko ezintasunaren ondorioz sortu dute Euskara Antzokira egitasmoa. Maiatzaren 15ean bi saio eskainiko dituzte, Antsoainen.

Euskal eskola publikoaren aldeko jaia ospatzea ezinezkoa denez, Sortzen elkarteak Euskara Antzokira ekimena bultzatu du, datorren larunbatean, maiatzaren 15ean, Antsoainen. Bi saio egitea erabaki dute antolatzaileek, 12:00etan eta 17:00etan.

Euskara Antzokira ekimenak ohar batean azaldu duenez, "euskara esparru akademikotik atera eta aisialdian gure hizkuntzaz gozatzean datza". Horretarako, Iruñerriko hainbat eskolek euskarazko ikuskizun txiki bat prestatu eta Antsoaingo antzokian aurkeztuko dute. "Ikasturte amaieran, eskolen arteko batasun moduko bat egin nahi dugu, hizkuntza eta artea erabiliz. Berriz ere elkarlanean aritu nahi dugu eta gure komunitatea elkartu ", azaldu dute Sortzen-ekoek. Elkarteak argi- eta soinu-teknikariak, akomodatzaileak, aurkezleak eta bideoak grabatuko dituzten profesionalak kontratatuko ditu.


Aire libreko zinea

Aire libreko zinea.


Hainbat kilometrotako auto-ilarak daude Biriatuko mugan

Eguerditik aurrera hasi da arazoak sortzen itzulera operazioa euskal errepideetan. 17:00etatik 23:00etara espero dira arazo gehien Biriatun.

Egun korapilatsua izan da gaur ere euskal errepideetan. Abuztuko azken asteburua izaki, oporren amaiera da askorentzat eta milaka pertsona itzuli dira etxera.

Goiza lasaitasunez hasi bada ere, 12:00ak pasatxoan 5 kilometroko auto-ilarak sortu direla Biriatuko mugan jakinarazi du Trafiko zuzendaritzak, eta 7 kilometrora igo dira 13:30ean eta berriz ere 5 kilometrokoak izatera itzuli dira 18:30 aldera. Iluntzeko 21:30ak alderako, pilaketak 4 kilometrokoak dira.

Atzo 9 kilometroko auto-ilarak zeuden 23:00ak aldera puntu horretan (03:00ak aldera itzuli da egoera normaltasunera), eta egunean zehar 13 kilometrokoak ere izan ziren noizbehinka. Horrek arazoak eragin zituen bai AP-8ko puntu horretan baita inguruetan ere.

Bestalde, 19:00ak aldera, 2 kilometroko auto-ilarak zeuden A1ean, Lopidana parean (352 kilometro-puntuan, Gasteizen), Irungo noranzkoan.

Gainera, Zarauzko ordainlekuan ere ilarak izan dira goizean zehar Irunerako noranzkoan, baina 14:30ak aldera amaitutzat eman dira.

Irungo Udala haserre

Hain zuzen ere, kexa gogorra azaldu zuten atzo Irungo Udaleko talde guztiek eta erakunde eskudunei neurriak hartzeko eskatu zieten adierazpen instituzional batean. Izan ere, hirian bizi den egoera "jasangaitza" dela salatu zuten, 10 egun baino gehiagotan 10 kilometroko auto-ilarak jasan baituzte.

Ezbehar larria ere izan zen atzo, gainera, Irunen: 54 urteko emakumea hil zen 22 urteko motozale batek harrapatuta.

Iaz itzulera nahiko mailakatua izan zela adierazi zuen Trafiko zuzendaritzak. Orduek aurrera egin ahala ikusiko da aurten nolakoa izango den.

Gomendioak

Bidaia irten aurretik errepideen egoera kontsultatzeko gomendatzen du Eusko Jaurlaritzak: 011 telefono-zenbakian (24 orduko arreta), trafikoa.euskadi.eus webgunean, TrafikoaEJGV aplikazioan edo @TrafikoaEJGV Twitter kontuan.

Horrez gainera, ondorengo gomendioak kontuan izateko eskatu du:

· Ibilgailua ondo dagoela ziurtatzea.

· Otordu oparorik ez egitea, logura saihesteko, eta alkoholik, drogarik edo gidatzean eragina izan dezakeen botikarik ez kontsumitzea.

· Abiadura trafikoaren eta errepidearen inguruabarretara egokitzea, eta beti jarraitzea Ertzaintzako agenteen aginduak.

· Segurtasun-tarteak errespetatzea.

· Atseden hartzea bi orduz behin edo 200 kilometroz behin.


'Cerca de ti' filma

Uberto Pasolinik zuzendutako Cerca de ti (Erresuma Batua, 2020, 96 min.) filma eskainiko dute helduendako. Hainbat aitortza izan dituen filma da. Sarrera: 5 euro.


Gaur hasiko da 20/21eko Txapeldunen Liga,

Chelsea - Sevilla eta PSG - Manchester United dira gaurko partida nagusienak. Biak gaurko 21:00etan jokatuko dira.

Gaur hasiko da 20/21 denboraldiko Txapeldunen Liga.

Beraz, E, F, G eta H multzoak arituko dira gaur, tartean, Chelsea - Sevilla eta PSG - Manchester United partidak eta asteazkenean, gainerakoak, hots, A, B C eta D. Bayern Munich egungo txapeldunak Atletico Madril hartuko du asteazkenean iluntzeko 21:00etan.

Partida guztiak gaueko 21:00etan izango dira hiru izan ezik, horiek arratsaldeko 18:55an izango dira.

1. jardunaldia

Urriak 20, asteartea

E multzoa

Chelsea - Sevilla, Rennes - Krasnodar

F multzoa

Zenit - Brujas (18:55), Lazio - Dortmund

G multzoa

Dinamo de Kiev - Juventus (18:55), Bartzelona - Ferencvaros

H multzoa

PSG - Manchester United, Leipzig - Istanbul Basaksehir

Urriak 21, asteazkena A multzoa

Salzburgo - Lokomotiv Mosku (18:55), Bayern - Atletico Madril

B multzoa

Real Madril - Shakhtar Donetsk (18:55), Inter Milan - Monchengladbach

C multzoa

Manchester City - Porto, Olinpiakos - Marsella

D multzoa

Ajax - Liverpool, Midtjylland - Atalanta


Bilbao Basketek mailari eutsiko dio Joventuten aurka garaipena lortuz gero

Estudiantesek porrota jaso du Burgosen aurka eta Bilboko taldeak bere esku du Endesa Ligan mantentzea.

RETAbet Bilbao Basketek Endesa Ligan jarraitzeko aukera izango du igandeko Joventuten aurkako partidan, Movistar Estudiantesek Hereda San Pablo Burgosen aurka porrota jaso baitu (82-88) ostiral honetan. Ondorioz, Bilbao Basketek mailari eutsiko dio, Joventuti irabaziz gero. Hala ere, porrotak Bilboko taldearen jaitsiera bermatuko luke.

Burgosek garaipena lortu duenez, sailkapeneko seigarren postua ziurtatu du, eta Joventutek ezingo du gainditu. Gauzak horrela, Kataluniako taldeak ez du ezer jokoan izango Bilbao Arenan datorren igandean.


Larunbat honetan inauteriak ospatuko dituzte Aranon

Goizean, Izer eta Alabier trikitilari eta panderojolearekin puxka biltzen ibiliko dira zomorroak

Zomorro txiki eta handi, inauteriak ospatzeko gogotsu daude aranoarrak ere, etxez etxe festa giroa zabaltzeko prest. Larunbat honetan, otsailaren 11n, ospatuko dituzte. Ohi bezala, goizean, 08:00etan elkartuko dira zomorroak Beltsoko bordan eta Izer eta Alabier trikitilariaren eta panderojolearen laguntzarekin, puxka biltzea eginen dute.

Suro auzoan hasi eta herriraino ailegatu arte etxez etxe ibiliko dira. Eguerdian, 14:30 aldera, zomorroak herrira ailegatuko dira, zahagi dantza dantzatu eta bazkaria eginen dute soziedadean. 18:30ean zomorro-mozorro desfile-antzerkia antolatu dute ume eta gazteek. Gauean, 21:00etan herri afaria izanen dute soziedadean eta ondotik bingo musikatua.


3,58 milioi euroko aurrekontua aho batez onartu du Lesakako udalak

Lesakako udalak aho batez onartu ditu 2022ko aurrekontuak. Guztira 3.580.227,19 euroko gastuak eta diru-sarrerak aurreikusi ditu, iaz baino 599,677 euro gehiago. Aurreko urteekin alderatuz, pertsonal gastua igo egin da, Nafarroako Gobernutik aurreikusitako soldata igoerez gain, turismo teknikari bat eta enplegu anitzetako langile bat gehiago kontratatu baitute.

Bertzelako gastu eta laguntzei dagokienez oro har, mantendu egin dira kopuruak, dirulaguntzak, ekitaldiak, mantentze-gastuak…

Hiri altzariak berritzeko ere ahalegina eginen du udalak eta horretarako 17.500 euro bideratuko ditu.

Parte-hartze prozesuak

Berrikuntza nagusien artean, hainbat parte hartze prozesu jarriko dituzte martxan herriko zenbait guneren erabilpen eta moldaketak nolakoak izan diren erabakitzeko :

Alhondiga eraikinaren etorkizuna erabakitzeko parte hartze proiektura, 17.000 euro bideratuko dira.

Eltzetako gune berdeen berregokitzeko proiektura, 7.000 euro.

Irain eskolako jolas lekua berritzeko diseinu prozesu parte hartzailera, 15.000 euro.

Landaketak eta abeltzaintzarako azpiegiturak

Mendietan, azken urteetako ildoari eutsiz, landaketak lehenetsiko dituzte (bertako espezieen %50a bermatuz), eta abeltzainentzako azpiegiturak. Behean aipatutako bi puntu nagusiez gain, auzo bideak egokitzea aurreikusten da PIL-ak baliatuz, eta bide bazterren garbiketa sistematizatuko da:

Landaketak, garbiketak, eta mendi bide batzuen egokitzapena. 188.789,71 euro.

Abeltzaintzarako azpiegiturak, ur depositu eta aska berriak, eta auzo bideak moldatzea. 114.863,42 euro

Bi kasu hauetan Nafarroako Gobernuaren dirulaguntza aurreikusi dute.

Argiteri publikoa berritzeko 264.177 euro

Energia berriztagarri eta efizientzia energetikoan, gaur egungo krisi energetikoak aurreko urteetako apustua indartzea ekarri du, eguzki panelen bi instalazio martxan paratu ondotik (149,2 kWp orotara), eta herriko argiteriaren zati baten aldaketa positiboki baloratu eta gero 2022rako inbertsio garrantzitsua aurreikusi da, honetarako IDAEn dirulaguntza aurreikusi da:

Argiteria publikoa berritzea 264.177,62 euro.

Alkaiagan saneamendu sarea eta Zelaia inguruan plaza

Alkaiaga eta Zalainzokok azpiegituretan dituzten gabeziez kontziente izanik, 2022an Alkaiagan aurreikusi dira inbertsio batzuk, aurten hasiera batean Zalainzokon ez dago partida propiorik, baina auzo bideetako zolaberritzeen barruan ahalegina eginen da, egin ziren lanei jarraipena emateko.

Saneamendua sarea 148.138,25 euro

Zelaia ingurua zolaberritzea, plaza bat egiteko 36.694,82 euro.

Eskol-ttiki berritu eta herritarren arretarako bulegoa martxan

Herri ondarea, eta udal zerbitzuak herritarren esku jartzeko, eta udalaren funtzionamendua hobetzeko inbertsio batzuk aurreikusi dira, hauek aitzinera eramateko ere diru laguntzak aurreikusi dituzte.

Eskol-ttiki berritzea eta irisgarri egitea 105.039,23 euro

Herritarren harretarako bulegoa martxan jartzea 25.869,83 euro.

Hauek dira 2022ko aurrekontuen ardatz nagusiak, «herriak dituen baliabideak ahalik eta era egokienean baliatzeko saiakera bat dira, zorrak konprometitutako 222.000 euroak eta krisi energetikoaren ondorioz pairatzen dugun prezio igoerak baldintzatutako aurrekontuak», udaletik aipatu dutenez.


Leo Harlem: «Egun dugun bizi estiloa barregarri uzten saiatzen naiz bakarrizketetan»

Leo Harlemek (Leon, Espainia, 1962) eta Dani Delacamara umoristek bakarrizketa saioa eskainiko dute hilaren 27an, 22:00etan, Baztartxo antzokian. Saio guztiek «arrakasta» izaten dutela adierazi du Harlemek, eta Azkoitiko antzokia ere goraino beteko da. Izan ere, sarrera guztiak agortuta daude dagoeneko.…

Leo Harlem umorista oso ezaguna da, telebistan aritzen baita umore saioetan

Leo Harlemek (Leon, Espainia, 1962) eta Dani Delacamara umoristek bakarrizketa saioa eskainiko dute hilaren 27an, 22:00etan, Baztartxo antzokian. Saio guztiek «arrakasta» izaten dutela adierazi du Harlemek, eta Azkoitiko antzokia ere goraino beteko da. Izan ere, sarrera guztiak agortuta daude dagoeneko.

Nolako saioa izango da?

Umorezko bakarrizketak egingo ditugu Delacamarak eta nik. Bakoitzak bere zatia izango du, eta ondoren biok batera arituko gara. Ordubete eta 40 minutuko ikuskizuna izango da.

Ohi bezala, kirolaren inguruko txiste ugari izango da, ezta?

Gai asko jorratzen ditut, baina kirolarena da ezagunena beharbada, jan-edanarenarekin batera. Hala ere, zuzenekotan aldaketa batzuk izaten ditugu.

Horrenbeste gorroto al duzu kirola?

Ez, inondik inora. Ondo ezagutzen dut kirola, eta oso gustuko dut. Baina uste dut bakoitzak ezagutzen duenaren inguruan egin behar duela umorea; egokiagoa dela uste dut. Jendea harritu egiten da, baina bizikletak asko gustatzen zaizkit, eta horiek biltzen ditut. Arte martzialetan ere ibilitakoa naiz. Kirolaren aurka ez dut ezer, baina egungo bizi estiloa barregarri uzten saiatzen naiz; guztiok egon behar dugu apain-apain eta itxura onean, eta hori tontakeria hutsa da.

Edana ere ondo ezagutzen al duzu, orduan?

Bai. Hamabi urtez zerbitzari izan nintzen, eta gaua ondo ezagutzen dut. Neuk ere asko irten dut gauetan; ondo dakit zer den.

Azkoitiko saioak ere ildo horri jarraituko al dio?

Bai, baina joaten naizen lekuetako bertako kontuekin egokitzea gustatzen zait. Gauza orokorrak azaltzen ditut, bertako ohituren eta bizi estiloaren ingurukoak. Oso saio ona izango da.

Zer espero duzu Azkoitiko publikoarengatik?

Leku askotan egon gara, eta harrera oso ona izaten ari gara guztietan, baita Euskal Herrian ere; pozez zoratzen gaude. Azkoitikoa ere arrakastsua izango da.

Delacamararen ondoan izango zara. Nolakoa da bera?

Fenomeno hutsa da. Bakarrizketa oso dibertigarriak egiten ditu, eta oso ondo imitatzen du. Oso gertukoa da. Gure helburua ez da pertsona jakin batzuengana iristea; gure umorea guztiei dago zuzenduta. Ezusteko atsegina izango da, eta oso ondo pasako du publikoak, seguru.

Noiz hasi zinen honetan?

Profesionalki 2003an hasi nintzen. Zerbitzari izateari utzi nion, eta El club de la comedia lehiaketara aurkeztu, eta finalera iritsi nintzen.

Zer da gehien gustatzen zaizuna?

Jende asko ezagutzen dut, dibertigarria da, eta ondo tratatzen naute. Gainera, ordaindu egiten didate.

Esaten duzunaren arabera, umorea ondo saltzen da, ezta?

Umore saioek oso ondo funtzionatzen dute. Honetan gabiltzan edonork esaten du hori, arrakasta handia izaten dutelako. Ez dakit bidezkoa al den hori, aktore oso onak daudelako eta jendea ez delako haiek ikustera joaten. Gu, ordea, ezin gara kexatu. Ahoz aho zabaltzen dira saioak, eta entretenigarriak dira. Ondo pasatzen dute ikusleek.


Elizondon jokatuko dute Euskal Herriko Bertsolari Txapelketa Nagusiko lehenengo finalaurrekoa

Gaur aurkeztu dute Bilbon 18. Euskal Herriko Bertsolari Txapelketa Nagusia. Irailaren 24an hasiko da Getxon, eta abenduaren 18an Iruñean bukatuko da. Tartean, eskualdean saio bakarra izanen da: Elizondon jokatuko dute lehenengo finalaurrekoa urriaren 22an.

Elizondon jokatuko den saioaz harago, bertze leku hauetan izango dira gainerakoak: Getxon, Arrasaten, Gotaine-Irabarnen, Gasteizen, Donostian, Lizarran, Donibane Garazin, Irunen, Durangon, Amurrion, Baionan, Bilbon eta Iruñean.

Sei saio izango dira lehen fasean: irailaren 24an hasita, bina saio jokatuko dira astebururo. Zazpi finalaurreko izango dira jarraian: asteburuko saio bat jokatuko da, larunbatero, zehazki. Eta azkenik, abenduaren 18an finala izango da Iruñeko Nafarroa Arenan.

Txapelketa sistema

Aitzineko urteetako sailkapen sistema bera izango du txapelketak. 36 bertsolari hasiko dira kantuan lehen fasean, eta puntuazio altuena duten 19 pasatuko dira hurrengora. Finalaurrekoetan hasiko dira kantuan, aldiz, 2017ko finalean kantatu eta aurtengorako izena eman dutenak. Bi itzuli izango ditu finalaurrekoen fase horrek, 24 bertsolarik kantatuko dute lehenengoan, eta puntuazio altuena lortzen duten hemezortzi bertsolariak bigarrenean. Bi itzuli horietan lortutako puntuen arabera erabakiko da zer zortzikote ariko den finalean Maialen Lujanbio egungo txapeldunarekin batera bertsotan.

Eskualdeko parte hartzaileak

Modu batera edo bertzera, denera 71 pertsonek hartuko dute parte txapelketan. Horien artean, sei dira eskualdekoak: Joanes Illarregi eta Xabier Silveira bertsolariak, Ainhoa Larretxea, Alaitz Rekondo eta Maialen Belarra gai jartzaileak, eta Saioa Mitxelena epailea.

Sarrerak bihartik aitzinera

Bihar 09:00etatik aitzinera egonen dira salgai txapelketako saio guztietarako sarrera guztiak www.bertsosarrerak.eus helbidean. Gainera, bihartik hasi eta ekainaren 30eta arte, Nafarroako Bertsozale Elkartearen egoitzan finalerako sarrerak saltzeko leihatila zerbitzua eskainiko da, 10:00-14:00 eta 16:00-18:00 bitarte. Halaber, egun horietan finalerako sarrera bermatuta izango dute Bertsozale Elkarteko bazkideek.

Txapelketaren inguruko informazio guztia eskuragarri dago esteka honetan.


Hasi dira euskal selekzioarekin entrenatzen

Gaurtik, apirilak 6, domekara bitartean, Ane Bastardo, Aiora Ballesteros eta Mikel Layza Zorrotzan dira, Euskal Herriko Irristaketa Selekzioarekin entrenatzen. Marras Irristaketa taldeko bi gazteak eta Burdinola taldean diharduen soraluzetarra selekziora deitu dituzte, maiatzean, Selekzio Autonomikoen Arteko Txapelketan jokatzeko, Jacan.

Maiatzaren 11tik 14ra Selekzio Autonomikoen Arteko Txapelketa jokatuko da, Jacan. Txapelketan 9 Irristaketa federaziok parte hartuko dute, emakumezkoetan zein gizonezkoetan eta helduen zein umeen mailetan: Euskal Herrikoak, Gaztela eta Leongoak, Madrilgoak, Kataluniakoak, Valentziakoak, Galiziakoak, Kanariar Uharteetakoak, Andaluziakoak eta Aragoikoak.

Euskal Herriko Irristaketa Selekzioari dagokionez, infantilen mailan hiru soraluzetar deitu dituzte txapelketarako: Soraluzeko Marras Irristaketa Taldeko Ane Bastardo eta Aiora Ballesteros, eta Bergarako Burdinola taldean diharduen Mikel Layza.

Urduri baina pozik

Soraluzetar gazteak urduri, baina aldi berean pozik daude euskal selekzioaren deiarengatik. Pozik, patinatzen hasi zirenean, ez zutelako espero horren denbora laburraren ondoren selekzioarekin lehiatuko zirenik. Eta urduri, selekzioarekin lehiatzera joateak duen esanahiarengatik. Hori bai, kasu horretan, Ane Bastardok selekzioarekin iaz izan zuen esperientzia (Galizan izan zen Euskal Herriko selekzioarekin) lagungarri izango zaie guztiei ere.

"Hobetu" nahia

Ane Bastardo eta Mikel Layza orain dela lau bat urte hasi ziren patinatzen, domeketako irristaketa saioetan. Geroago, plastikozko makilekin hockeyan jokatzen hasi ziren eta gero, Iraitz Ibarzabalek irristaketa taldea sortu zuenean, Marras taldean sartu ziren. Aiora Ballesteros, berriz, behin kalean patinatzen ikusi zuten eta galdetu zioten ea hockeyan apuntatu nahi zuen eta Marras taldean hasi zen. Ballesterosek eta Bastardok Marras taldean dihardute. Hasi zirenetik, hockeyan hobeto dabiltzala uste dute, baina "hobetu" egin nahi dute.

Layzak, berriz, Bergarako Burdinola taldean dihardu orain dela bederatzi hilabete. Kataluniara, Valentziara… joan izan da haiekin. Bidaiak gogorrak egiten zaizkio, baita beste taldeen kontra jokatzea ere, goragoko mailakoen kontra ere jokatzen baitu. Hala ere, “hobekuntza” handia ikusten du eta jokoan ona dela uste du, nahiz eta Layzak ere hobetu egin nahi duen.

Hori bai, hiruetako batek berak ere ez du nahi profesional izatea, hori “oso gogorra” dela uste dute hirurek, edozein kiroletan profesional izateak presio handia suposatzen baitu, besteak beste. Layzaren kasuan, Gasteizko Bipolo taldean jokatzea nahiko luke, dena den.


"Go!azen 10.0"ren aurrestreinaldi handia egingo da Donostia Zinemaldian, Belodromoan

Irailaren 29an da hitzordua, 18:30ean. Bertaratzen direnek lehen atalaren emanaldiaz gozatu ahal izango dute eta aktoreak aurrez aurre ikusi.

"Go!azen" telesailaren denboraldi berria Donostia Zinemaldiaren barruan aurrestreinatuko da, datorren irailaren 29an, 18:30ean, Belodromoan, egingo den ekitaldi handian. Bertan, "Go!azen 10.0"ren lehen atala ikusteko aukera izango da. Gainera, aktoreek ikuskizuna eskainiko dute emanaldiaren aurretik.

Pausokak EITBrentzat ekoizten duen telesail musikalaren denboraldi berria berezia izango da: "Go!azen 10.0" izango da aurtengoa, eta 100 atalak gaindituko ditu. Orain arteko arrakastaren bidetik jarraituko du ekoizpenak, musika, umorea eta gai sozialak uztartuz.

Aktore eta pertsonaia berri ugari izango dira aurtengoan pantailaren atzean: Marina Ostolaza (Noa), Haizea Astrain (Lea), Xabi Elizalde (Aner), Ander Ayerza (Bosko), Unai Arana (Mattin), Unai Arrieta (Urtzi) eta Nerea Arriola (Maitane) Basakabira iritsiko dira. Gainera, aurreko urteetan protagonista izan ziren Nerea Elizalde (Garazi), Mikele Arizkorreta (Saioa), Maria Redondo (Zuri), Lorea Intxausti (June), Kimetz Etxabe (Gontzal) eta Andoni Agirregomezkorta (Oier) ere telesailean arituko dira.

Denboraldiko hamar ataletan, egungo eta betiko talde eta abeslarien kanten moldaketak entzun ahal izango dira: ETS, Bulego, ZETAK, IZARO, Berri Txarrak, Maixa eta Ixiar, Sagarroi edo Izaki Gardenak, besteak beste.


UDA eta Bergara, Euskal Ligako lidertzaren bila

Derbi handia jokatuko da domekan Ibarra futbol zelaian. Aretxabaleta eta Bergara nor baino nor gehiago arituko dira, Jubeniletako Euskal Ligako lidertzaren bila. Hamasei jardunaldietan, aretxabaletarrek hamaika garaipen pilatu dituzte, eta bergararrek hamar. Partidu handi honen atarian, UDAko entrenatzailea den Igor Altuberekin eta Bergarakoa den Iñaki Mardarasekin egon gara, nola dauden jakiteko eta domekara begira dituzten sentsazioak gertutik ezagutzeko.


"Asteburuan, Espainiako Juniorren Txapelketan, lan ona egiten saiatuko gara"

Igor Arrieta, Aitor Alberdi, Mikel Olaetxea, Iker Mintegi eta Hugo eta Unai Aznar Nafarroako junior mailako selekzioarekin daude Mallorcan, Espainikako Junior Txapelketan erlojupekoan eta lineako lasterketan aritzeko prest. Txapelketako asmoez eta denboraldian egindakoez aritu da txirrindulari uhartearra.


Xabi Urtz: "Eskertza sentitzen dut kantu hauek entzutean"

'Bizitzarekin dantzan' bilduma kaleratu du Urtz taldeak Gor disketxearen laguntzaz. Haien kantu borobilenak biltzen dituen diska da hau.

Xabik esan digunez, harrigarria da abesti batek izan dezakeen ibilbidea historian zehar, eta generazio desberdinetan erabilgarria izatea potentea dela uste du. Entzun!


Gipuzkoa Basketek porrota jaso du Estudiantesen aurka

Acunsa GBCk 80-61eko emaitzarekin galdu du Madrilgo taldearen kontra jokatu duen Endesa Ligako zortzigarren jardunaldiko partida.

Acunsa GBC taldeak porrota jaso du Movistar Estudiantesen aurka (80-61) jokatu duen Endesa Ligako zortzigarren jardunaldiko partidan. Talde gipuzkoarrak nahiko ondo jokatu ditu lehen hiru laurdenak, baina ezinean ibili da amaierakoan.

Parekatua izan da neurketaren hasiera, Acunsa GBC aurkaria baino pixka bat gehiago izan delarik. Hala ere, talde gipuzkoarrari kosta egin zaio abantaila hartzea, baina laurdenaren erdialdean lortu du zuloa irekitzea (9-15). Nagusi izan da Gipuzkoa Basket lehen laurdenaren azken txanpan eta 5 puntuko abantaila erdietsi du (13-18) lehen hamar minutuen amaieran.

Bigarren laurdenari hasiera bikaina eman dio Estudiantesek eta neurketa berdintzea lortu du (18-18). Ondoren, bost puntuko abantaila lortu du Gipuzkoa Basketek (18-23), baina Madrilgo taldea bi puntura gerturatu da laurdena bukatzeko minutu bakarra falta zenean (25-27). Hala ere, Acunsa GBC hiru puntuko errentarekin (27-30) iritsi da atsedenaldira.

Atsedenaldiaren ostean Estudiantesek neurketa berdindu du (31-31), jarraian aurrea hartu du Acunsa GBCk (31-34) eta hirugarren laurdenaren erdialdean puntu bat goitik kokatu da etxeko taldea (41-40). Laurden honen azken txanpan Estudiantes nagusi izan da, Gipuzkoa Basket ezinean ibili da, eta Donostiako taldea 7 puntuko desabantailarekin heldu da azken laurdenera (56-49).

Nicolak zuzentzen duen taldeak beherakada izan du amaierako hamar minutuetan. Ezinean ibili da Gipuzkoa Basket eta Estudiantesek eroso jokatu du. Madrilgo taldeak 19 puntuko abantailarekin lortu du garaipena (80-61).

Fitxa teknikoa:

80 - Movistar Estudiantes (13+14+29+24): Robertson (12), Gentile (30), Avramovic (4), Brown (12), Delgado (6) -hasierako taldea-, Vicedo (-), Arteaga (13), Cvetkovic (3), Giedraitis (-), Sola (-).

61 - Acunsa GBC (18+12+19+12): Faggiano (4), Francis (6), Tomas (8), Magarity (2), Echenique (20) -hasierako taldea- Dee (-), Okouo (6), Span (5), Radoncic (10), Oroz (-).

Epaileak: Alberto Baena, Javier Torres eta Emilio Perez. Kanporaturik gabe.


Arrakasta izan du errege opil solidarioak

Urteroko legez, Caritas elkarteko kideak Gipuzkoa plazan egon dira Errege egunaren bezperan, errege opil zati solidarioak saltzen, 2 euroren truk. 1.500 anoa zituzten saltzeko, eta beti gertatzen den moduan, ziztu bizian saldu dira, eguerdirako dagoeneko azken zatiak baino ez baitziren gelditzen (10:00etan hasi dira). “Arrakasta handia izan du aurten ere”, azaldu du opil zatiak saltzen ari zen kideetako batek.

Bildutako dirua “haurren eta nerabeen programak eta proiektuak sustatzeko” erabiliko dute, “gizarte bazterkeriaren inguruan kontzientziatzeko” helburuarekin. Gainera, errege opilaren bila joaterik izan ez dutenek edo gabe gelditu direnek, euren diru ekarpenak egin ditzakete Bizum bidez, 38029 zenbakian.

Eguerdirako, errege opil anoa gutxi gelditzen ziren. (Argazkia: Beñat Parra)


Gau koloretsua Amurrion, mozorrotutako ehunka herritarren eskutik

Dozenaka bizilagun atera ziren kalera mozorro irudimentusak soinean.

Arrakastatsua izan zen atzo Amurrion eginiko mozorroa desfilea. Dozenaka herritarrek hartu zuten parte ekimenean, eta ehunka lagun bildu ziren herrian barrena eginiko kalejiran. Ondoren, jendez bete zen Juan Urrutia plaza, bertan egin baitzen sari banaketa, Bombo Festa diskofestak girotuta.

Hurrengo egunetako egitaraua

Asteartean ekingo zaio Amurrioko Inauterietako bigarren txanpari. 16:45ean hasiko da jarduera-sorta, txokolate janarekin. Jarraian, Xaibor Berria ikuskizunaz gozatzeko aukera egongo da, eta horren ostean egingo da ospakizuna amaitzeko ekitaldia: Judas Kakarroaren erreketa, 18:30ean.


Euskal Herriko Herriarteko txapela Azpeitiko pilotarientzat da

2 eta 1 irabazi zuten azpeitiarrek finala Iruñeko Labriten, larunbatean, Uharteren kontra. Gipuzkoako txapela ere Azpeitiak eskuratu du denboraldi honetan.Euskal Herriko Eskuzko Herriarteko Txapelketa irabazi du Azpeitiak. Larunbatean jokatu zuten lehia, Iruñeko Labrit pilotalekuan. 2 eta 1 irabazi zioten Uharteri Ilunpeko pilotariek. Kadeteek eta seniorrek irabazi zituzten azpeitiarren partidak, eta jubeniletan nafarrak izan ziren garaile. Mikel Unanue, Jon Alberdi, Gorka Iriarte, Julen Egiguren, Jurgi Larrañaga eta Daniel Murgiondo dira Azpeitiko irabazleak. Horiekin, Gipuzkoako Herriartekoa irabazi du aurten Ilunpek, baita historiako bigarren Euskal Herriko Herriarteko txapela ere.

Jon Alberdik azaldu du «oso lasai» jokatu zutela beraiek finala. «Gure partida erraza izan zen, eta ez genuen izan arazorik». 22 eta 1 irabazi zuten kadeteek. Bigarrengoan, ohi bezala, sufritzea suertatu zitzaien azpeitiarrei, eta 8 eta 22 galdu zuten. Alberdik azaldu du seniorrak zeudela urdurien larunbatean, haien partidak erabaki baitzuen guztia: «Oso gogorra izan zen zaharrenen partia». Haiek 22 eta 16 gailendu ziren Uhartekoen aurka.

Harrera beroa egin zieten pilotariei Azpeitiko plazan, jendez bete zen hura. «Espero genuena baino jende gehiago zegoen, eta apur bat lotsatuta igo ginen. Benetan eskertzekoa da herriaren babesa, beti hor egon dira», azaldu du pilotari gazteak.

Koadrilakoak aipatu nahi izan ditu Alberdik, «beti laguntzen eta animatzen» ibili direlako.


Azken orduetan positibo bakarra atzeman dute Elizondoko eremuan, gainerako eremuetan batere ez

Azken orduetan positibo bakarra atzeman dute eta hori Elizondoko osasun eremukoa da. Gainerako osasun eremuetan, aldiz, ez dute kasu berririk atzeman atzotik.

Pandemiaren hasieratik metatutako positiboak errepasatuz gero, 181 dira Doneztebeko osasun eremuan (Malerreka+Bertizarana) atzeman dituztenak, 220 Elizondoko eremuan (Baztan+Urdazubi+Zugarramurdi), 116 Leitzako eremuan (Arano+Areso+Goizueta+Leitza) eta 143 Bortzirietan.

Nafarroa osoko datuei dagokionez, atzo 2.614 PCR proba egin zituzten eta horietatik 302k positibo eman zuten, %11,5

Covid-19ak jota, atzo 20 pertsona ospitaleratu zituzten Nafarroan, eta bi pertsona hil ziren. Alta eta bajen balantzea egin ondotik, orain 239 daude ospitalean, horietatik 25 ZIUn.Adin-tarteei dagokienez, talde nagusia 45 eta 59 urte bitartekoa da (%24), eta atzetik 15 eta 29 urte bitartekoa (%22). Ondotik, 30 eta 44 urte bitarteko taldea (%18) eta 15 urtetik beheitikoak (%15). Azkenik, 60-75 urteko taldea (%12) eta 75 urtetik goitikoa (%9). Generoari dagokionez, % 48 emakumeak dira eta % 52 gizonak.

Birusak eragindako infekzioen intzidentzia metatuari dagokionez, atzoko kasuak batuz gero, 19.464 pertsonakoa da, eta heriotza kopurua 584koa da.

COVID-19 eskualdea eta Nafarroa

Infogram


Oihana Moyaren toki kuttuna: Lamuza Parkea

Oihana Moyak Laudioko Lamuza Parkea du herriko toki kuttunen. Crossfit munduan sartuta dago buru-belarri, baina noizbehinka gaztaroko bizipenak gordetzen dituen parkera bertaratzen da.

Herriko toki kuttun bat aukeratzeko eskatu eta Laudioko Lamuza Parkea erakustea erabaki du Oihana Moyak. Sarreran elkartu gara berarekin, eguzkiak gogoz jotzen du, egun atsegina da gaurkoa bertako zuhaitzen itzalpean babesteko.

Laudiora bizitzera etorri aurretik Aiarako bizilaguna zen Oihana, ezer gutxi zekien Laudioz eta hare gutxiago bertako harribitxi honetaz. Laudio Institutura ikastera etorri eta orduan ezagutu zuen parkea lehendabizi: "Atsedenaldietan hona etortzen ginen klasekideak, hamaiketakoa jan eta eguneko kontuetaz hitz egitera. Oso toki atsegina iruditu zitzaidan lehenengo egunetik".

Beste hainbesterentzat bezala, lagunekin elkartzeko tokia izan da Lamuza Parkea Oihanarentzat: "Institutu garaian asko etortzen ginen hona, lagunartean. Oso espazio zabala eta atsegina da. Gaztaroko oroitzapen oso politak gordetzen ditut hemen."

140 urteko historia luzean, Urkixo markesen jauregiak eta haren inguruek laudioarren hamaika sekretu gordetzen dituzte. Sekretuak bakarrik ez, parkeak mundu osoko ehunka zuhaitz eta landare espezie ere gordetzen baititu. Tokiko landareek urrutiko herrialdeetatik ekarritako zuhaitz exotikoekin egiten dute elkarbizitza. Hain zuzen ere zuhaitz horietan milaka aldiz lotu izan du Oihanak slackline soka: "Gogoan dut duela urte batzuk, udan, slacklinearen sukarra piztu zitzaigula. Oso leku aproposa da hau kirol hori praktikatzeko, badira enbor sendoak euren artean soka jartzeko distantzia egokira daudenak. Une oso politak bizi izan ditut lagunekin, soka gainean oreka bilatzen genuen bitartean".

Crossfiteko mundu mailako postu gorenetan dago Oihana orain: "Ez dut lehen neukan denbora parkeaz gozatzeko, entrenamendu saioetan buru-belarri murgilduta nagoelako."

Kultura ere izan du hizpide kirolari laudioarrak: "Herriko kulturaren erdigunea ere bada Laudioko parkea. Dozenaka kontzertu eta ekimen kulturalez gozatu izan dut nik hemen. Badago aire zabaleko eszenatoki bat, Gaztetxea ere hemen bertan dago... Horrek egundoko bizitza ematen dio inguru guztiari."

Polemikan ere sartu gara, duela aste batzuk parkea gauez ixteko erabakia hartu zuelako udalak. Oihanak, ordea, ez du begi onez ikusten hartutako neurria: "Parkea guztiona da, ezin dute bertan gauean egotea galarazi. Ez dakit zehazki zer ekidin nahi duten horrekin, baina ziur nago beste neurri batzuk ezarri daitezkela, debekuen ordez".

Laudioko Lamuza Parkea herriarena da, argi erakutsi zuen hori Laudiok Sos Lamuza Parkea plataformaren baitan mobilizatzeari ekin zionean. "Egundoko mugimendua sortu zen" azaldu du Oihanak. "Parkea eta kultur etxeko eraikina oso egoera kaskarrean zeuden, utzita bezala. Herria asko inplikatu zen, espazioak duen garrantziaren adierazle da hori".

Dena den, laudioarrentzako hain kuttuna den toki hau merezi duen errespetu eta begirunetik oso urrun dagoela uste du Oihanak.


Alfredo Najera Memoriala

Gazte mailako 32. Gabonetako futbol txapelketa.


'Herri zatitua eta euskara' hitzaldia izango da Zarautzen ostiralean

Eneko Bidegain. (Mondragon Unibertsitatea)

Ostiral honetan, ekainak 7, Herri zatitua eta euskara hitzaldia izango da Modelo aretoan. Euskal Herrian Euskarazek antolatu du saioa, eta 18:00etan hasiko da.

Eneko Bidegain (Baiona, 1975) kazetari eta idazleak emango du hitzaldia. Besteak beste, Ekaitza aldizkarian, Euskaldunon Egunkaria-n eta Berria-n aritu da kazetari, eta egun, Mondragon Unibertsitateko irakaslea da.


Berbaxerka eta BERRIA elkarlanean hasi dira, jokoa 'Berria.eus'-en jarrita

Berbaxerkaren sortzaileek eta BERRIAk akordioa egin dute, eta atzotik BERRIAren webgunean jarraitu ahal da jolasten.

Spelling Bee izan zen aurrena, ingelesez, eta Paraulogic ondoren, katalanez. The New York Times-en erabil liteke lehena, eta Vilaweben webgunean bigarrena. Berbaxerka izan zen hurrengoa: 2022ko urtarril hasieran euskarara ekarri zuten Marc Font informatikariak eta Gorka Salces irakasleak. Aurrekoek bezala, arrakasta handia lortu zuen euskarazko bertsioak ere, eta orain, atzotik, BERRIAren webgunean kokatu da euskaraz hitzak bilatzeko jolasa.

Erabiltzaileek ez dute aldaketa nabarmenik sumatuko: berria.eus/berbaxerka helbidean sartu beharko dute jokatu nahi badute, eta lehen bezala jarraitu ahalko dute jolasten. Konponketa batzuk egin dituzte Berbaxerkak eta BERRIAk. Jokoak Euskaltzaindiaren hiztegia erabiltzen du oinarri gisa, eta hiztegi horretan agertzen dira hitz batzuk, hain justu esateko ez dela komeni horrela erabiltzea —esaterako, aizpa—. Berbaxerkak ez zituen hitz horiek bereizten, ontzat jotzen zituen, eta konpondu egin dute hori: Euskaltzaindiak egokitzat jotako hitzek soilik balio dute jolaserako.

Jolasak abaraska baten itxura du. Egunero zazpi hizki izaten ditu, egunero desberdinak, eta jokalariak hizki horiekin osatu behar ditu ahal dituen hitz guztiak. Abaraskaren erdian hizki bat agertzen da, kolore gorrian, eta derrigorrezkoa da erdiko hizki hori erabiltzea hitzak asmatzeko. Hitzek hiru letra izan behar dituzte gutxienez.

Aditzei dagokienez, aditzoina eta partizipioa erabil litezke jolasteko, baina ezin dira jokatutako aditzak erabili. Izen eta adjektiboei dagokienez, singularrak soilik onartzen ditu jokoak. Eta ezin dira izen propioak erabili —bai gentilizioak, ordea—.

Joko bakoitzean, gainera, hitz berezi batzuk daude, guztitz-ak: eguneko abaraskako zazpi hizkiekin (guztiekin) osatutako hitzak dira. Egunero guztitz bat izaten da gutxienez, eta hori asmatzeak hamar puntu gehiago ematen dizkio jokalariari. Izan ere, puntuak ere banatzen ditu jolasak: hiru letrako hitzekin, puntu bat lortzen da; lau letrako hitzekin, bi puntu; bost letra edo gehiagoko hitzekin, letrak beste puntu.

Jolasa egunero bukatzen da, puntuak ez dira gordetzen, ez dago sailkapenik, eta gauerdian joko berri bat hasten da. Erabiltzaileak bere burua du erronkalari handiena, beraz.

6.000 hitz eta 137 guztitz

Fontek eta Salcesek abian jarri dutenetik apirilaren 2 arte, 6.018 hitz eta 137 guztitz atera dira Berbaxerkan. Guztitz batetik ausaz abiatuta aukeratzen ditu jokoak eguneko zazpi hizkiak. Orain arte gehien errepikatu den hitza ene izan da, zazpi egunetan atera baita. Sei aldiz atera dira ere, erre, asa, edade eta anana. Beste 22 hitz atera dira bost aldiz. Hizkien artetik, gehien errepikatu direnak bokalak izan dira, logikoa denez, eta horien artean a errepikatu da aldi gehiagotan: 64 jokotan agertu da. Kontsonanteen artean, r (44 aldiz) eta t (41 aldiz) errepikatu dira gehien. Erdiko hizkietan, berriz, n errepikatu da gehien, zortzi alditan.

Jokoan izan duen arrakastaren seinale, euskaldunen artean lortu duen oihartzuna: egunero 15.000 eta 20.000 lagun artean aritzen dira jolasean. Hizkuntza gutxituetan izan du oihartzuna jolasak, bereziki: Paraulógicen eta Berbaxerkaren ostean sortu dira Caxellu (asturierazko bertsioa), eta, orain berri, Pensatermos (galegozkoa).

Berbaxerkaren eta BERRIAren elkarlanari esker, jolasa zabalduko dute, eta aisialdi digitalean euskaraz aritzeko leihoak zabalduko dizkiete euskaldunei. Tarteka, gainera, jokoaren bertsio bereziak egingo dituzte, Berbaxerkak Martxoaren 8aren harira antolatu zuen abaraska bereziaren gisakoak sortuz.


Bidaiari ontziei mugak jarri nahi dizkiete Bartzelonan

Munduan 400 bidaiontzi handitik gora daude, eta kalkulatzen da ontzi horiek mundu osoan igortzen diren berotegi gasen % 3 isurtzen dituztela. Bartzelonan, azken asteotan polemika piztu da turismo eredu horrek dakarren masifikazio eta kutsadura handiagatik.


Azkoitiko Duatloirako bi dortsal zozkatuko ditu Azkoitri triatloi klubak

Apirilaren 29 eta 30ean hainbat duatloi proba jokatuko dira Azkoitian. Duatloi Super esprint erako duatloirako eta duatloi estandarrerako bi dortsal zozkatuko ditu klubak sare sozialetan, hain zuzen, Instagramen eta Facebooken.

Apirilaren 29an eta 30ean jokatuko da Azkoitiko Duatloia, eta Azkoitri triatloi klubak bi dortsal jarri ditu zozketan. Zapatuan, apirilak 29, super sprint modalitateko duatloia jokatuko dute –2,5 kilometro korrika, 10 kilometro bizikletan eta 1,25 kilometro korrika–. Aldiz, apirilaren 30ean, igandez, duatloi estandarra jokatuko dute –10 kilometro korrika, 40 kilometro bizikletan eta 5 kilometro korrika–.

Azkoitrik jakinarazi nahi du bigarren proba horretan ezingo dela bizikletan partaideren baten gurpilera joan. Era berean, proben parte hartzeko ez da nahitaezkoa izango triatloian federatuta egotea.

Dortsala egokitutako partaideek aukera izango dute super esprint modalitateko duatloia edo duatloi estandarra aukeratzeko. Zozketan parte hartzeko, honako pauso hauek jarraitu beharko dira:

Jarraitu Instagramen edo Facebooken Azkoitiko Duatloiaren kontua.

Eman 'Atsegin dut' botoiari argazkian, eta utzi iruzkin bat, gutxienez, lagun bat etiketatuz.

Jarri bi sare sozial horietako argitalpena zure istorioan, Azkoitri triatloi kluba etiketatuz.

Azkoitrik apirilaren 17an jakinaraziko du irabazlea nor den. Zorteduna dagoeneko izena emanda baldin badago, dirua itzuliko zaio.


Agur, plazako intxaurrondoa

Aurreko eguneko haizetearen ondorioz Altsasuko Foru plazako zuhaitzaren sustrai nagusia larriki kaltetu zen, eta, ondorioz, "kalte handiagorik sortu aurretik", kentzea erabaki du Altsasuko udalak.

Foru plazan intxaurrondo berri bat landatzea aztertuko du, baita lekurik onena zein den ere.

Argazkiak eta bideo: UTZITAKOAK


Bi positibo eskualdean, azken egunean

Ibarran eta Larraulen positibo bana izan dira azken egunean. Ez dago eremu gorrian dagoen udalerririk eskualdean.

Osasun sailak emandako datuen arabera, 11.343 test egin zituzten atzo, eta horietatik, 563 (%5,0) positiboak izan ziren. Tolosaldearen kasuan, 2 positibo izan dira azken 24 orduetan, Ibarran eta Larraulen bana.

5.000 biztanletik gorako eskualdeko herrien kasuan, Amasa-Villabonan 84ko intzidentzia tasa dute, eta Tolosan, 257koa. Kolore horian daude, beraz, biak.

Osasun eremuei dagokienez, Ibarrakoa (369) laranjan ageri da, eta gainerakoak, hau da, Alegiakoa (163), Tolosakoa (240) eta Villabonakoa (162) horian daude, baita ESIa ere. Ondorioz, 5.000 biztanletik beherako herrietan ere ez dago eremu gorrian dagoenik.


'Noaindik Amaiurrera 1522-2022'

Beñi Agirre kazetariak Noaindik Amaiurrera 1522-2022 liburua aurkeztuko du.


«Instituzio publikoek hitzetatik ekintzetara pasatu behar dute»

Mugako kontrol arrazistak salatu dituzte migratzaileei arta ematen dieten Irungo eta Hendaiako elkarteetako kideek, eta bestelako migrazio politikak eskatu: «Hiltzea ez da migratzearen sinonimo bat».


Osintxuarrek abisatu dute Kofraixak hasi direla

Urtero moduan, aurten ere mozorrotutako osintxuarren espedizioa etorri da herrira bidegorritik, Kofraixa jaixak hasi direla iragarri eta plazentziatarrak gonbidatzera. Santa Ana kaletik sartu dira musika eta bozina hotsez eta herriko kaleetan buelta zaratatsu bat eman eta gero, Galtxagorrixak eskainitako zizka mizkak jan dituzte Etxaburuetan. Ondoren, bueltan joan dira Osintxura, han Mariatxiek girotutako poteoa egitera. Ikus jaietako egitarau osoa hemen.


Haur txiki bat larri zauritu da Bilbon, bigarren solairu batetik behera erorita

16 hilabeteko umea Arbolantxa (Otxarkoaga auzoa) kaleko etxebizitza baten leihotik jausi da.

16 hilabeteko ume bat larri zauritu da larunbat honetan, Arbolantxa (Otxarkoaga auzoa) kaleko etxebizitza baten bigarren solairutik behera erorita. Gurutzetako Ospitalera eraman dute haurra, anbulantzian.

Segurtasun Sailak jakitera eman duenez, ezbeharra 13:00etan jazo da. Oraindik datu ofizialik ez dagoen arren, istripua izan dela dirudi.

Antza denez, biktima aulki baten gainean zegoen, eta eskuetan zuen jostailua leihotik behera jaustean, amildu egin da.


Garapenerako lankidetzarako laguntzak esleitu ditu Udalak

Leioako Udalaren Gizarte Ongizate arloak garapenerako lankidetza-proiektuak finantzatzeko dirulaguntzak esleitu ditu. Denera, bederatzi izan dira dirulaguntza jasotzeko aurkeztu eta onartu diren proiektuak, garapen bidean dauden herrialdeetako emakumeen arretaren eta ahalduntzearen eremukoak.

Bederatzi proiektu horiek 161.394,70 euro jasoko dituzte, eta bakoitzari 18.000 euro emango zaie gehienez. Aurkeztutako proiektuek lehentasunezko laguntza ematen diete kolektibo ahulei, hala nola garapen bidean dauden herrialdeetako emakumeei (nekazarien populazioa, herri indigenak eta mehatxupean dauden gutxiengo etnikoak).

Nazioarteko Elkartasunak Guatemalako indarkeria matxistari arreta integrala emateko emakume indigenen teknologiarako sarbidea du ardatz. Lagunartean, kaqchikel emakume maiaren antzinako jakintzetatik eskubideak eskatzearen alde lan egingo du. Mundubat Fundazioak "langileak, zerbitzari ez direnak" izeneko proiektu bat aurkeztu du. Zabalketa Nigeriako landa-inguruneko emakumeen jabekuntza komunitarioan zentratuko da, eta Manos Unidas, berriz, murrizketan eta abandonuan lan egingo du. Mauritanian, Vicente Ferrer fundazioak saneamenduko etxebizitza duin bat lortzea du helburu, genero-ikuspegitik. Elkarcreditek El Salvadorren egingo du lan, nekazarien elikadura-subiranotasunaren alde. Medicusmundi Bizkaiak Hondurasen egingo du lan, emakumeen, gazteen eta haurren gaitasunak sendotuz eta San komunitateko edateko uraren sistemak hobetuz. Azkenik, Bakearen Aldeko Lankidetza Batzarrak edateko uraren sarbidea hobetuko du Jordaneko baserrian, Guatemalan.


Paleta gomako palistarik onenak Mallabian lehiatuko dira txapelaren bila

Mallabiko pilotalekuak paleta gomako Euskal Herriko elite txapelketako finalerdiak eta finala hartuko ditu otsailaren 26ko eta martxoaren 5eko zapatuetan, hurrenez hurren. Kasu bietan, 17:00etan hasiko dira partiduak.

Txapelketa honetan, paleta gomako emakumerik onenak dabiltza lehian. Orain arte, jardunaldi bi jokatu dituzte, Etxarri-Aranatzen eta Areatzen, eta asteburuan hirugarren eta azken jardunaldia jokatuko dute, Tolosan.

Txapelketak joko sistema berezia du, Biharko Izarrak pilota txapelketak duenaren antzerakoa: ez dago bikote finkorik. Hau da, jardunaldi batetik bestera aldatu egiten dira bikoteak. Horrela, lehenengo fasean puntuaziorik handiena lortu duten lau aurrelari eta atzelariek jokatuko dituzte Mallabiko finalerdiak.

Oraingoz, Irustabarrena, Galdos eta Murillo aurrelariek partidu bana irabazi dute; atzelarien artean, Arrieta dago ondoen kokatuta, jokaturiko partidu biak irabazita. Aurten ez dago Bizkaiko ordezkaririk txapelketan: Denak Gipuzkoak, Arabakoak edo Nafarroakoak dira.


KIROL ESKIROL: Badminton kirola ezagutzen?

Gaurko KIROL ESKIROL saioan erraketa luzearekin ibiliko gara, bolanta sarearen beste aldera pasatu nahian.

BADMINTON kirola aztertuko dugu, historia eta istorioak hedatu Iñigo Bengoa Getxo Badminton taldearen ordezkariarekin berbaldia egingo…

Musika, prosa, Aerobikeko irakasleak, Maite Sarasolaren bertsoak, Bittor Beaskoetxearen kronika, Euskal Herria Kirolak elkartearen eskutik Udane Ayestaran igerilarien marka handia ….

Horiek guztiak… GURE programa handian

Kirol Eskirol.

https://bilbohiria.com/docs2/2023/kiroleskirol/230330_kirol_eskirol_badmington.mp3

Deskargatu hemen.


Kontzertua

Coral LÀliança eta Onintza Abesbatzaren kontzertua.


Athleticek jakinarazi du Lucia Garciak eta Ainhoa Morazak ez dutela klubean jarraituko

Bilboko taldeak adierazi du Garciak eta Morazak kontratua berritzeko Athletic Clubek egin dizkien eskaintzak "ez onartzeko" erabakia hartu dutela.

Athletic Clubek ofizial egin du igande honetan Ainhoa Vicente Moraza eta Lucia Garcia Cordoba futbolari internazionalek ez dutela taldean jarraituko; izan ere, euskal taldetik jasotako "eskaintzak ez onartzea" erabaki dute.

Horrenbestez, Athleticek hainbat baja izan ditu denboraldi honen amaieran. Lehen, Erika Vazquezek, Vanessa Gimbertek eta Sophie Istillartek erretiratzeko erabakia hartu zuten, eta orain, Lucia Garciak eta Ainhoa Morazak ekainaren 30ean Athletic uztea erabaki dute.

Moraza 2015-2016ko denboraldian heldu zen Realetik, eta bere lehen denboraldian Ligako txapelduna izan zen. Atzelari donostiarrak 7 denboraldi eman zituen zuri-gorriz jantzita. 208 partida jokatu zituen eta 8 gol egin ditu.

Lucia Garciak 2016ko irailean egin zuen debuta, eta 161 partida jokatu zituen. Barakaldon jaiotako aurrelariak 63 gol sartu zituen. Oviedo Modernotik iritsi zen Athleticera, eta, 6 denboraldi geroago, Lezaman egindako ibilbidea bukatuko du.


Maialen Akizu, igandean Bertsolari Txapelketa Nagusian

Maialen Akizu urretxuarrak Bertsolari Txapelketa Nagusiko lehenengo fasean abestuko du igande honetan. Saioa Lizarrako Los Llanos kulturgunean izango da, 17:00etan. Ateak 16:00etan irekiko dira. Akizuk lehenengo aldiz parte hartuko du Txapelketa Nagusian. Akizurekin batera, Aitor Bizkarrak, Asier Azpirozek, Imanol Uriak, Iñigo Mantzizidorrek eta Unai Gaztelumendik abestuko dute. Gidari lanetan, berriz, Amaiur Lujanbio ibiliko da.

Sarrerak erosteko, sakatu hemen.

Akizurena lehenengo faseko azken saioa izango da. Lehen fase honetan Amaia Iturriotzek ere parte hartu du. Dagoeneko ez du finalerdietara sailkatzeko aukerarik. Nerea Ibartzabal, Fina Salegi urretxuarraren alaba, finalerdietara sailkatu da. Azaroaren 5ean abestuko du, Irunen. Nerea Elustondo legazpiarra ere finalerdietara sailkatu da, baina oraindik ez da zehaztu noiz eta non abestuko duen.


Finalistetako bat eskualdekoa izango da

Binakako Pilota Txapelketako datorren igandeko partidak erabakiko du Jokin Altuna edo Jon Ander Peña pasako den finalera.

32 urte egin behar dira atzera, eskualdeko pilotari bat Binakako Pilota Txapelketaren final batean ikusteko. Orduan, Joxean Tolosa amezketarrak parte hartu zuen, Ladutxe aurrelari zuela, eta finalean izateaz gain, txapela ere jantzi zuten Retegi II.a eta Arretxe aurkari zituztela. Oraingoan beste amezketar bat, Jokin Altuna, edo tolosar bat, Jon Ander Peña, izango dira finalista. Igande honetan euren aurka jokatuko dute, Altuna III.ak atzelari Mariezkurrena II.a duela, eta Peña II.ak atzelari Albisu izanik. Bikote irabazleak zain izango ditu Elezkano II.a eta Zabaleta, maiatzaren 9an jokatuko den finalean.

Asteburua emozioz betea izan da, batez ere larunbateko partidan. Finalerdietako ligaxkaren bigarren jardunaldian, lehen jardunaldiko bi bikote galtzaileek jokatzen zuten, Altuna III-Mariezkurrena II eta Ezkurdia-Ladis Galartza bikoteek. Galtzen zuena ia aukerarik gabe geratzen zen finalerako, eta irabazten zuenari esperantzaren argia indar gehiagoz pizten zitzaion. Azkenean 21-22 irabazi zuten Altunak eta Mariezkurrenak.

Emaitzarekin bai, baina berak egindako jokoarekin ez zegoen batere gustura Altuna, ETBko mikrofonoetan azaldu zuenez: «Ni nire mailatik behera egon naiz. Saiatu naiz kantxan egoten eta lana egiten, eta ez nintzen txispaz-eta gaizki sentitzen, baina konfiantza pixka bat galduta nuen. Egia esan aurreko asteko partidak konfiantza pixka bat galdu arazi zidan, eta ez naiz ondo sentitu». Mariezkurrena aurreko asteburuan baino askoz hobeto aritu zela esan zuen amezketarrak, eta horregatik eta Ladis Galartzak opari batzuk egin zituelako irabazi ahal izan zutela partida. Ezkurdia izan zen partidako onena, eta horrela onartzen zuen Altunak: «Josebak lan handia egin du eta tanto ederrak egin ditu. Gaur nik baino gehiago merezi zuen irabaztea, baina niri batzuetan tokatu izan zait beste aurrelariak baino partida hobea egin eta galtzea, eta gaurkoan bestaldera tokatu da».

Igandeko partidan, Peñak eta Albisuk 22-8 galdu zuten Elezkano-Zabaletaren aurka. Irabazleak nagusi izan ziren, Zabaletak kantxa menperatuz, eta Elezkano errematean fin arituz. Garbi zuen Peñak partidan zer gertatu zen: «Egurra jaso dugu. Txapelketa guztian gertatu ez den bezala, gainetik pasa gaituzte. Guk gurea ez dugu ehuneko ehunean eman, baina emanda ere galdu egingo genuke. Horrela jokatzen badute oso bikote handia egiten dute». Galdu arren, igandean irabazita finalera pasako dira Peña eta Albisu, baina hori beste partida bat izango da.

JAKAREN AZKENA ASPEREKIN

Erik Jakak larunbatean jokatu zuen bere azken partida Asperekin. Ia zortzi urte bertan izan ondoren, Baikorekin fitxatu du lizartzarrak. Azken partidan Xabier Tolosa anoetarra atzelari zuela jokatu zuen, eta tanto batengatik galdu zuten Peio Etxeberria eta Martijaren aurka. Aldaketa egiteko gogo handiz dagoela adierazi zuen ETBko mikrofonoetan: «Aurreko astean itxi zen fitxaketa, eta burua hor nuen. Ilusioz nago, etapa berriagatik, eta taldekide berriekin lanean hasteko gogotsu».


Tourra dela eta Segurako kaskoa itxita egongo da, ordu batzuez, igandean

Dagoeneko jakina den bezala, Tourrak, Goierriko beste herri batzuez gain, Segura ere alderik alde zeharkatuko du igandean. Zalantzarik gabe, lasterketak segurarren egunerokoan eragina izango du eta hori dela eta, udalak ordutegi eta informazio zehaztua zabaldu du herritarren artean.

Tourra Zeraindik barrena sartuko da Seguran, eta handik Beasain aldera joko du. Lasterketa herrietatik barrena pasako da, ez autobiatik. Zubiberritik gora sartuko da lasterketa, eta baita aurreko karabana ere, Segurako kaskora, Kale Nagusitik pasa ondoren, Madalenatik ateratzeko. Hala, Tour-a pasatuko den bidea «11:30etik 15:45era arte itxita egongo da». Tarte horretan, herritik ateratzeko modu bakarrak, «Itturriberritik Idiazabal aldera era Zubiberritik Zegamara eta handik Etzegaratera izango dira».

Kale Nagusian ikuslerik ez

Karabana «12:45 aldera pasatuko da Seguratik, eta txirrindulariak 14:33 eta 14:45 bitartean». Karabana eta txirrindularien artean antolakuntzako ibilgailuak pasatuko dira. Kale Nagusian ezingo da ikuslerik egon eta ibilbide guztian arduradunak egongo dira zaintza lanak egiten. Amaitzeko lasterketaz gozatzera eta balkoietan ikurrinak jartzera gonbidatu dituzte segurarrak. Edozein larrialdi sortuz gero, 112ra deitu daiteke.


Azken Aberri Egun bateratua 1978koa izan zen

Orduan alderdi abertzaleek eta ezkertiar ez abertzaleek parte hartzen zuten. Lehenengo edizio jendetsua EAJk antolatu zuen 1932an, eta diktaduran debekatuta egon bazen ere, 1964an berriro ekin zioten ospakizunari, poliziaren jazarpenari aurre eginez.


Udalak hiru garbitzaile behar ditu hezkuntza publikoko eraikinak garbitzeko

Hautagaitzak aurkezteko azken eguna irailaren 25a izango da, ostirala, eguerdiko 12:00ean. Era berean, Autonomoetan eta IAEn alta emanda daudela ziurtatzen duten agiriak aurkezteko azken eguna irailaren 29a izango da, astartea, eguerdiko 12:00ean ere bai.

Covid-19ak sortu duen egoerari aurre egiteko berebiziko garrantzia du garbiketak. Oso garrantzitsua da kontaktuko gainazalak edo objektuak maiz eta sakon desinfektatzea.

Herriko hezkuntza publikoko eraikinetan ere garbiketa neurri guztiak zorrotz betetzen direla bermatu nahi du Amasa-Villabonako udalak, eta horretarako 3 garbitzaile kontratatuko ditu errefortzu moduan lan egiteko.

Garbitzaile hauen lana izango da Fleming Herri Eskolak herrian dituen bi eraikinak garbitzea (Arroan eta Arratzainen) eta Helduen Heziketa Iraunkorreko Ikastetxearen egoitza (Udaletxeko arkupetan) garbitzea eta egoerak eskatzen duen desinfekzio baldintza guztiak ondo betetzea.

Hautageiek bete beharreko baldintzak

Gehienez ere urtebeteko iraupena izango du kontratuak eta beharrezkoa izango da hautagaiak autonomo bezala eta IAEn alta emanda egotea. Era berean, administrazioarekin zorretan ez egotea ere ezinbesteko baldintza izango da.

Hautagaitzak lehenbailehen bidali

Lan eskaintza honetan interesa dutenek lehenbailehen aurkeztu beharko dute beraien hautagaitza. Bi modu desberdin erabili daitezke horretarako: zuretzat@villabona.eus helbide elektronikora mezu bat bidalita, edo, udaletxeko sarreran dagoen Zuretzat zerbitzura bertaratuta.

Zerbitzuaren aurrekontua aurkeztu beharko da, garbiketa produktuak barne

Amasa-Villabonako udala datorren asteazkenetik aurrera jarriko da baldintzak betetzen dituzten hautagaiekin harremanetan, besteak beste, aurrekontuak eskatzeko. Baina, kontuan hartu behar da autonomo bakoitzak zerbitzuaren aurrekontua aurkeztu beharko duela, eta garbiketarako erabiliko dituen produktuak ere aurrekontuaren barruan aurkeztu beharko dituela.

Covid-19ari aurre egiteko baimendutako produktuak bakarrik onartuko dira.


ETAko zortzi preso gerturatu dituztela jakinarazi du Espetxe Zuzendaritzak

Mikel Xabier Ayensa, Ibai Ayensa, Jose Antonio Borde, Aitor Esnaola, Karmelo Lauzirika, Itziar Alberdi, Juan Jesus Narvaez eta Jose Juan Garcia dira, hain zuzen, kartzelaz aldatu dituzten presoak.

Barne Ministerioko Espetxe Zuzendaritzako Idazkaritza Nagusiak astearte honetan jakinarazi du ETAko beste zortzi preso gerturatuko dituztela Euskaditik hurbilago dauden espetxeetara. Guztira, 87 dira, beraz, Pedro Sanchez Espainiako Gobernuan denetik Euskadira gerturatu dituzten presoak.

Horietako bat Mikel Xabier Ayensa Laborda da. 2003an 30 urteko zigorra ezarri zioten Tomas Caballero Pastor UPN alderdiko politikariaren (Terrorismoaren Biktimen Elkarteko gaur egungo presidentearen aita zena) aurkako atentatuagatik. Horrez gain, Francisco Casanova Vicente militarra hiltzeagatik zigortu zuten.

Mikel Xabier Ayensa ez ezik, Ibai Ayensa Laborda (Mikel Xabierren anaia), Jose Antonio Borde Gaztelumendi, Aitor Esnaola Dorronsoro, Karmelo Lauzirika Orive, Itziar Alberdi Uranga, Juan Jesus Narvaez Goñi eta Jose Juan Garcia Gonzalez dira kartzelaz aldatu dituzten presoak.

Barne Ministerioaren arabera, Mikel Xabier Ayensa Labordak espetxe legaltasuna onartu eta idatzi bat igorri du indarkeriaren erabilera errefusatzen duela esanez eta egindako mina aitortuz.

Ayensa Laborda anaiak presondegi berean (Logroñon) egongo dira aurrerantzean, astearte honetan onartutako lekualdatzearen ondorioz. Ibai Ayensari ere atentatu delitua egotzi zioten, baita armak eta lehergaiak izatea ere, besteak beste.


Gaztela eta Leongo abortuaren protokoloa Justiziaren aurrera eramateko bidea zabaldu du Espainiako Gobernuak

Abortuaren Legea urratu dezaketen neurrien aurreko Juntaren gaitasun ezari buruzko errekerimendua egingo du Ministroen Kontseiluak. Voxek, bere aldetik, protokoloa betetzen ez bada, Gaztela eta Leongo Gobernua uzteko mehatxua egin du.

Gaztela eta Leonek martxan jarri nahi duen abortuaren aurkako protokoloa Justiziaren aurrera eramateko lehen pausoa emango du gaur Espainiako Gobernuak. Ministroen Kontseiluak, martxoaren 3ko 2/2010 Lege Organikoa "urratzen edota kaltetzen duen edozein neurriren aurrean", Juntaren gaitasun ezari buruzko errekerimendua egingo du.

Komunikaziorako Estatu Idazkaritzak bidalitako oharrean dioenez, Abortuaren Legea izenez ezagutzen denaren edo hura garatzen duen 825/2010 Errege Dekretuaren aurkako edozein ekintzaren inguruko errekerimendua izango da, baita "egitatezko bidea" izan daitezkeenen aurkakoa ere.

Espainiako Gobernuak duela bi egun errekerimendu ofizial bat bidali zion Gaztela eta Leongo Juntari haurdunaldia eteteko legea urratu dezaketen neurriak hartzeari uko egin ziezaiola eskatzeko.

Alfonso Fernández Mañuecok, Juntako presidenteak, medikuak eta haurdun dauden emakumeak ez direla ezertara behartuko adierazi zuen, errekerimendua jaso ondoren. Gobernuan kide duen Voxeko García-Gallardok, ordea, abortua ekiditeko protokoloa medikuek derrigorrez bete beharrekoa dela berretsi zuen.

Laura Garridok, Euskadiko PPko idazkari nagusiak, Vox alderdiari aurpegiratu dio gaia interes elektoralerako erabiltzea eta Alderdi Popularraren jarrera argia dela azpimarratu du: "lege bat indarrean dago eta aplikatu egingo da".

Voxen mehatxua

Alderdi Popularraren azken adierazpenek Voxen jarrera gogortu egin dute. Ignacio Garrigak, alderdiko idazkari orokorrak, "biziaren aldeko protokoloa betetzen ez bada, Gaztela eta Leongo Gobernuan jarraitu edo ez" erabaki beharko dutela esan du. Bere hitzetan, gai hau Junta osatzea ahalbidetu zuen akordioaren parte da eta PPk sinatu egin zuen. Alderdi Popularreko kideak hitzekoak diren ustea daukala eta, azkenean, protokoloa indarrean jarriko dela ziurtatu du.

Madrilgo Gobernuak egindako errekerimenduari buruz galdetuta, Pedro Sanchezen kanpainatzat jo du eta "Gobernuak Vox-i dion beldurra"ren adibidea dela adierazi du.


Lan istripua eraikuntza lan batean

Ezbeharra Uharte Arakilen gertatu da eta langileak besaurrea galdu du.

Nafarroako Gobernuak jakinarazi duenez, Uharte Arakilgo San Migel kaleko etxebizitza bateko teilatuko obran lan istripua izan da eguerdian. Foru administrazioak zehaztu duenez, teilatuan zerra erradialarekin lanean ari zen langile batek besaurrea moztu edo anputatu du. Ezbeharraren tokira 46 urteko gizonezkoa artatzera Uharte Arakilgo kontsultategiko medikua eta erizaina joan dira. Medikuarekin anbulantzian Nafarroako Unibertsitate Ospitalera eraman dute zauritutakoa. Altsasuko parkeko suhiltzaileak joan diren ezbeharraren tokira. Bestetik, Foruzaingoak egin du istripuaren atestatua.


Zeintzuk dira herritarren kezka nagusiak?

Udal eta foru hauteskundeetarako bi hilabete falta diren honetan, EITB Focus makroinkestak euskal gizartearen erradiografia zehatzena egin du, inoiz egindako inkesta handienarekin.

EITB Focus makroinkesta bueltan da, maiatzaren 28ko udal eta foru hauteskundeetarako bi hilabete falta direnean. Oraingoan, inoizko inkesta handiena egin da, EAEn eta Nafarroan 8.000 pertsona elkarrizketatu baitituzte.

Hori horrela, hurrengo egunetan EITB taldeko hedabideek euskal gizartearen erradiografia zehatzena eskainiko dute, eta udaletarako, Batzar Nagusietarako eta Nafarroako Parlamenturako hauteskundeen inguruko datu guztiak eta boto aurreikuspenak eskainiko dituzte.

Aurrerapen gisa, herritarren interes nagusiak zeintzuk diren ezagutu nahi izan dugu gaur.

EAE

Horren ildotik, eta udalek kudeatutako materiei dagokienez, EAEn elkarrizketatutako herritarren % 36,1ek ekonomia eta enplegua aipatu dituzte kezka nagusi gisa. Bigarren lekuan segurtasuna dago (parte-hartzaileen % 28,6k aukeratu dute), eta, ondoren, udal zerbitzuak (% 17,6), kultura eta kirola (% 5,6), garraioa (% 3,2) eta trafikoa (% 1,9).

Aipatzekoa da ekonomia eta enplegua kezka nagusia dela Gasteizen (% 44,1) eta Donostian (% 36,4), baina ez, ordea, Bilbon (% 29,7). Bizkaiko hiriburuan segurtasuna da arazo handiena, herritarren % 42entzat.

Aldundiek kudeatzen dituzten materiei erreparatuta, ekonomia eta enplegua dute berriz kezka boto-emaileek (% 51,2). Ondoren, politika sozialak daude (% 24,3), eta, urrunago, zergak (% 8,5), garraioa (% 5,3) eta errepideak (% 4,7).

Nafarroa

Foru Erkidegoan Parlamenturako hauteskundeak dira egitekoak, eta, beraz, Gobernuaren eskuduntzak eta herritarrei proposatutako erantzunak zeharo ezberdinak dira. Hori dela eta, gehien errepikatu den kezka osasungintza da (% 27,1). Horren ostean, langabezia (% 16,9), krispazio politikoa (% 7,3), egoera ekonomikoa (% 6,3) eta inflazioa (% 5,5) aipatu dituzte.

Metodologia

EAEn, 6.649 pertsona elkarrizketatu dituzte udal eta foru hauteskundeei buruzko EITB Focus berezia prestatzeko. Horietatik, 1.543 Araban izan dira; 2.483, Bizkaian; eta 2.623, Gipuzkoan. Nafarroan, aldiz, 1.204.

Inkestak otsailaren 27tik martxoaren 17ra egin zituzten EAEn, eta otsailaren 22tik 27ra Nafarroan.

Konfiantza mailari eta beste hainbat adierazle estatistikori buruzko informazio sakonagoa ezagutzeko, kontsultatu ikerketaren PDFa.


Hauteskundeei begira, herri batzarra antolatu du Zestoako EH Bilduk asteazkenerako

Koalizioak 19:00etarako jarri du hitzordua, Zestoako Kultur Etxean. Gainera, datozen asteetan herri programa osatzeko lau bilkura deitu ditu koalizioak.

Zestoako EH Bilduk datozen udal hauteskundeen inguruko batzarra egingo du asteazkenean. Hautes-zerrendaren osaketa, herri programa, hurrengo asteetan egingo dituzten tailerrak eta maiatza bitartean egin beharreko lanak izango dituzte hizpide bilkuran. Koalizioak 19:00etarako jarri du hitzordua, Zestoako Kultur Etxean.

Behin batzarra eginda, programa osatzeko herritarren ekarpenak jaso nahi ditu EH Bilduk, eta horretarako lau tailer antolatu ditu.

Honako hauek dira tailerrak:

Apirilak 2, asteartea. Eredu sozioekonomiko herrikoia izenburupean, 19:00etan, Kultur Etxean.

Apirilak 4, osteguna. Zestoa berdintasunerantz izenburupean, 19:00etan, Kultur Etxean.

Apirilak 9, asteartea. Azpiegitura publikoak eta etxebizitza politikak izenburupean, 19:00etan, Kultur Etxean.

Apirilak 11, osteguna. Udala eta herrigintza, 19:00etan, Kultur Etxean.


Labak itsasoan izango duen eragina aberasgarria izango da epe luzera

Ekosistema gehiago ugaldu eta aberastuko dela adierazi du Joan Marti CSICeko bolkanologoak. Gainera, lasaitasunerako deia egin du, labak itsasoko ura ukitzen duenean sortzen diren gasak ez direlako arriskutsuak.

La Palmako sumendiaren laba gauean iritsi da itsasora Tazacorte udalerriko kostaldean, eta kezka handia eragin du uhartean. Hala, La Palmako Kabildoak etxetik ez ateratzeko gomendioa egin die Tazacorten konfinatuta dauden biztanleei.

Labak itsasoan izango duen eraginak ere kezkatuta ditu agintariak. CSICeko bolkanologo eta Bartzelonako Geozientziak taldeko zuzendari Joan Martik esan duenez, hasiera batean itsasoko floran eta faunan eragin kaltegarria izango badu ere, epe luzera, eragina aberasgarria izango da.

Adituaren arabera, 2011n El Hierron gertatu zen urpeko erupzioan gertatu zen moduan, laba itsas ekosisteman sartzeak eragin negatiboa izango du lehen momentuan, materiala oso tenperatura altuan sartzen baita urpean. Era berean, elementu kimikoak sartzen dira.

Dena dela, aurrera begira, ekosistema lehen zena baino gehiago ugaldu eta aberastuko da, Joan Martinen esanetan.

Laba Tazacorteko kostaldean sortzen ari den deltaren harira, uhartea "apur bat" haziko dela adierazi du bulkanologoak, baina ez dela uharte berririk sortuko.

Kezka dago, aldi berean, labak itsasoko ura ukitzen duenean askatzen diren gasen inguruan. Bartzelonako Geozientziak taldeko zuzendariak, ordea, lasaitasunareko deia egin du.

Erreakzio bidez sortzen diren gas horien kopuruak txikiak dira eta "oso azkar" barreiatzen dira. Hori dela eta, agintariei kasu eginez gero herritarrek ez dutela arazorik izango esan du Joan Martik.

Dena dela, astelehen honetan bertan Involcan Kanarietako Institutu Bolkanologikoak ohartarazi duenez, laba itsasora iristeak arnasteko zailtasunak eragin ditzake, batez ere aurretik arnas aparatuko gaitzak dituztenei. Gainera, larruazaleko eta begietako narritadura sor ditzakete, gas eta likido azidoak arnastu edo ukituz gero.


236 parte hartzaile bildu ditu Pagoetako orientazio probak

Mapa eskuetan hartuta, Pagoeta parke naturalean zehar balizen bila ibili ziren atzokoan hainbat kirolari. Denetariko maila zuen jendea bildu zen Gipuzkoako Orientazio Taldeak antolatutako proban: mundu mailan lehiatzen duten parte hartzaileak, ohiko orientazio kirolariak nahiz lehen aldiz halako proba batean parte hartu zuten zaletuak.

Euriak ez zuen festa zapuztu atzokoan, eta 236 parte hartzaile aritu ziren mapa eskuetan hartuta Pagoeta parke naturalean zehar, balizen bila. GOT Gipuzkoako Orientazio Taldeak antolatuta, Gipuzkoako 5. Rogainea eta Iberogune Elkarteko Espainiako Txapelketa jokatu zituzten atzokoan. Aiako pilotalekuan elkartu ziren parte hartzaileak, eta handik jo zuten mendi aldera. Mundu mailan lehiatzen duten parte hartzaileak, ohiko orientazio kirolariak nahiz lehen aldiz halako proba batean parte hartu zuten zaletuak bildu ziren Aian.

Kategoria mistoan, Beñat Arratibel, Oihana Arratibel eta Aritz Ugarte goierritarrak gailendu ziren, zortzi orduko ibilaldian 294 puntu lortuta. Emakumezkoetan, Marylin Idiart eta Mylene Prunier izan ziren irabazle 169 puntu lortuta eta, azkenik, Aurelio Antonio Olivar eta Juan Combarro madrildarrak nagusitu ziren gizonezkoen mailan, 268 puntu erdietsita. Baliza gehien pilatu zuen taldeak 45 baliza topatzea lortu zuen, eta 69 zeuden denera. Antolatzaileek azaldu dutenez, "aurrez pentsatutako estrategia oso garrantzitsua suertatu zen".

Argazkiak: GOT Gipuzkoako Orientazio Taldea.


Euskararen Egunaren bueltan kantuan egingo dute gaur, eta, bihar, korrika

Bihar, zapatua, herri lasterketa, luntxa eta kantu bazkaria egingo dute.

Gaur, barikua, Herria kantuz alaituko dute eskolako umeek eta Alaiak erretiratuen elkarteko abesbatzak, goiz eta arratsalde.

Euskararen Eguna

Bihar, abenduaren 3an, herri lasterketa egingo dute, Aramaixon euskeraz bizi gure dot leloarekin. 11:00etan izango da izen-ematea eta lau luzerako lasterketak egongo dira: 270 metrokoa, 725 metrokoa, 1,6 kilometrokoa eta 3,2 kilometrokoa. 12:00etan izango dira lasterketak. Oinez edo korrika egiteko moduko lasterketak izango dira eta amaieran ez dute sailkapenik egingo.

Izena ematerakoan, metalezko botilak erosteko aukera egongo da, 5 euroren truke. Boluntarioak behar dituzte ibilbidean zehar trafikoa zaintzeko. Ondoren, luntxa egongo da eta Trikikalejira elkarteak antolatuta kantu bazkaria egingo dute Izarra elkartean.


Ermualdeko Andra Mariko irudia

Laudioko (Araba) Ermuko Andra Mariaren Santutegiko monumentu-multzoa Euskal Kultura Ondarearen Inbentario Orokorrean 2002an inskribatu zenetik (EHAA 2003 01 31) eta hura kontserbatzeko plan estrategiko bat onartu zenetik (2015), hainbat jarduera egin izan da tokiko ondare-potentzial guztia ikertzeko, balioesteko eta zabaltzeko.

Horregatik, behin indusketa arkeologikoak (2015-2020) amaituta, uste izan da une egokia zela toki hori interpretatzeko ahalegin berezia egitea. Hortaz, helburu horrekin antolatu dira Ermualdeko historia-jardunaldiak (iaz bertan behera utzi behar izan ziren), Euskadin ditugun adituenekin.

Izen-emateak: iaz izena emanda zutenei lehentasuna emango zaie. Lekuak mugatuak dira eta bai ala bai izena eman behar da parte hartzeko, izen-abizenak eta kontaktu tfno bat emanda. 944034890 / euskara@laudio.eus / 651 703 133.

Jesus Muñizek emango du hitzaldia.


Galdegazte 2022: Iosu Diaz

Bergarako Aranzadi ikastolako Elene Lazpita, Aratz Arabaolaza, Elaia Maure, Maren Lezeta, Alain Aiastui eta Amaiur Olabarria ikasleek Realeko ikuskatzaile Iosu Diaz elkarrizketatu dute.


Laudioko ‘Estudio Jubenileko’ kideen topaketa, elkar bizi eta ikasitakoak gogora ekartzeko

Bazkaria egin zuten larunbatean Laudioko Aceros enpresaren ikastetxeko hainbat ikasle ohik.

Laudioko ‘Estudio Jubenilean’ aritutako dozenaka ikasle ohi bildu ziren larunbatean. Landaluzeko Toki-On jatetxean jarri zuten zita, elkarrekin bazkaldu eta aspaldiko garaiak gogora ekartzeko.

Ia lau urte zeramaten bildu gabe, 2019an egin baitzuten azken topaketa. “Ondoren pandemia etorri zen”, azaldu du Javi Luengok. Ikasle ohiaren arabera, 7 topaketa inguru egin dituzte orain arte.

Aceros de Llodioren eskola

Aceros de Llodio enpresak sortu zuen Laudioko ‘Estudio Jubenila’. Luengok gogoratu duenez, Odeibar auzoan zegoen eskola hasieran, bertako eraikin bateko beheko solairuan. “Une horretan ikasle gutxi geunden. Ni 11 urterekin sartu nintzen bertara. Bi gela zeuden, neskena alde batetik eta mutilena bestetik”.

Odeibarreko tokia laster geratu zen txiki, eta etxola prefabrikatu batzuk eraiki zituen orduan Acerosek, ikasle gehiago sartu ahal izateko. Luengoren aburuz, fabrikan lan egingo zuten pertsonak trebatzea zen ‘Estudio Jubenilaren’ xede nagusia. “Batxilergoa prestatzera bideratzen ziren klase gehienak, baina denetarik eskaintzen zen”, oroitu du Luengok, “14 urterekin sartu nintzen Acerosera, ikasle moduan. Une horretan, ikasketak eta tailerreko saio praktikoak uztartzera pasa ginen”.

Aceroseko etorkizuneko langileez gain, beste hainbat ikasle ere igaro ziren prefabrikatuetatik. 1970. hamarkadaren erdialdean egun Laudio Ikastola denari lagatu zitzaion azpiegituren zati bat, eta euskara klaseak ere eman ziren bertan garai hartan, Luengok nabarmendu duenez.

Gaurko perspektibatik ikusita, arrarotzat jo daiteke metalaren sektoreko enpresa batek Laudioko gazteei bideratutako eskola bat sortu eta mantendu izana. Baina oso bestelako garaiak ziren. Globalizazioaren arrastorik ez zegoen, eta ‘paternalismo industriala’ deritzona zen nagusi. Enpresak eta enpresaburuak ziren udalerriko hanketako bat, eta euren presentzia eta kontrola bizitzako esparru guztietara bideratzen zuten, hezkuntza barne hartuta.

Gaur egun, aldiz, garai horren oroitzapenak baino ez dira geratzen, bizi izan zituztenen memorian eta elkarrizketetan.


HAPO berria onartu du Barrikako Udalak, 30 urteren ondoren

Udal-iturriek azaldutakoaren arabera, Hiri Antolamendurako Plan Orokorrak (HAPO) 424 etxebizitza eraikitzea aurreikusten du, baita 130 babes ofizialeko etxebizitza (BOE) eta 294 etxebizitza libre ere.

Barrikako Udalak onartu du gaur HAPO berria, 30 urteren ondoren. Arduradunek azaldu dutenez, proiektu horrek udalerriari "zabaltzen eta hazten" lagunduko dio, "betiere, jasangarritasun-irizpideak beteta, eta gazteentzako etxebizitzak eta zerbitzu eskuragarriak sortuta".

Osoko bilkuran proiektua onartu ondoren, Roberto Muñoz alkateak azpimarratu du berria urte honetarako ezarrita zituzten helburuetako bat dela HAPO berria: "Barrikarentzat une garrantzitsua da hau. Plan orokor honen onarpenak finkatuko du norantz eraman nahi dugun gure herria. Biztanleentzat eskuragarriagoa izango den herria, zeinean zerbitzuak hobetzearen eta hazkunde jasangarriaren alde egiten dugun”.

Azken izapideen eta Bizkaiko Foru Aldundiaren eta Eusko Jaurlaritzaren onespena ematearen faltan, aurreikusitako jarduketak udaletxe, Goierri eta Lepola eremuetan gauzatuko dira; 424 etxebizitza eraikiko dira, zehazki. Horietatik guztietatik, % 30, hau da, 130 babes ofizialeko etxebizitzak izango dira, eta gainerako % 70a, hots, 294, etxebizitza libreak. “Asmoa dugu, antolamendu honen bitartez, etxebizitza eskuragarriagoak eta ingurumenarekin eta jasangarritasunarekin konprometituagoak egiteko; ez dugu urbanizazio handirik nahi. Udaletxeko eremuan hirigune bat sortzea da helburua, baita barrikoztarrei zerbitzu eta hobekuntza gehiago eskaintzea ere; esaterako, azpiegitura berriak sortzea”, azaldu du alkateak.


'Kantu bat gara' emanaldia, irudietan

Jon Maiak azken 30 urteetan hainbat musika talderentzat idatzitako abestiekin osatutako emanaldia eskaini zuen joan zen igande iluntzean Soreasu antzokian. Gonbidatuak ere izan ziren agertokian.

Ehunka lagun joan zen igandean Soreasu antzokira, Jon Maiak azken 30 urteotan hainbat talderi idatzitako abestiekin osatutako Kantu bat gara emanaldia entzutera. Ikuskizunerako osatutako musikari taldeaz gain, hainbat gonbidatu igo ziren agertokira. Emanaldiko irudi guztiak Kulturazen artxibategi digitalean ikus daitezke.


Ikasturteari itxiera emateko, bazkaria

Ostiral honetarako itxiera bazkaria antolatu dute Hondarribiko Gaztelekuan. Hasiera batean, itxiera festa egin behar zuten, baina azkenean, gazteen ekimenez, bazkari eder bat egingo dute.

12:30etatik 15:30etara bilduko dira Gaztelekuak Molla ibilbidean duen egoitzan. Gazte bakoitzak zerbait eramateko konpromisoa hartu du. Bapo bazkaldu ondoren bideo bat ikusiko dute. Ikasturtean zehar, egunero, hainbat momentu grabatu dituzte hezitzaileek. Zati horiek guztiak bildu eta “segundoaren bideoa” deitu diotena proiektatuko dute bihar. Pilar Blanco hezitzailearen esanetan, “lasai lasai” emango diote itxiera ikasturteari eta bertaratu nahi duen oro ongi etorria izango da.

Ikasturtearen oso balorazio positiboa egin du Blancok, “batez ere, beraien parte hartze aldetik. Inplikatu dira, ekintzak antolatu eta dinamizatu dituzte… eta hori da bilatzen genuena. Ez genuen subjektu pasiboak izatea nahi, ekintzak zuzenean jasotzea, baizik eta beraiek gauzak bultzatzea nahi genuen. Hori zen gure ideia nagusia”. Udako ekintzak ere “oso potenteak” izan direla azaldu du eta parte hartzea handia izan dela.

Ikasturtea ixtera doaz, baina irailaren amaieran edo urri hasieran ekingo diote kurtso berriari. Oraindik guztiz ziurra ez bada ere, aurreko ikasturteetan egin bezala, Hondarribiko Jai Nagusien ondoren kuadrillekin bilerak egitea da asmoa. Era horretan, gazteak “zer moduz dauden” ikusiko dute eta, prozesu parte hartzaile baten bidez, datorren ikasturtea programatuko dute.


William Joseren luzapeneko gola Napolin, Rafa Mungiak eta Maitane Urbietak kantatua

Honela kontatu eta kantatu du gola Euskadi Irratiak

William Joseren luzapeneko gola Napolin, Rafa Mungiak eta Maitane Urbieta kazetariek kantatua eta kontatua. Europa Leagueko final-hamaserirenetarako txartela eman dio brasildarraren golak Realari Diego Armando Maradona zelaian.


Sadiqek haustura bat du atzeko lotailu gurutzatuan, eta denboraldi osoa galduko du

Ebakuntza bat egin beharko diote aurrelari txuri-urdinari. Litekeena da sei-zortzi hilabete behar izatea osatzeko.

Realak gaur jakinarazi duenez, Sadiq Umar aurrelariak atzeko lotailu gurutzatuan hartu zuen min atzoko partidan, Getaferen aurka. Zehazki, haustura bat duela dio zabaldu duen oharrak, eta ebaketa bat egin beharko diotela. Ez du adierazi zenbat denbora egongo den jokatu gabe, baina lesioa hori izanik, iragarri liteke denboraldi honetan ez duela gehiago jokatuko; sei eta zortzi hilabete bitartean sendatzen den lesio bat da. Datozen egunetan emango ditu xehetasunak Realak.

Sadiqek hirugarren partida zuen atzokoa Realarekin. Duela ia bi aste, Donostiako klubak inoiz egin duen fitxaketarik garestiena bilakatu zen. 20 milioi euro ordaindu dizkio Realak Almeriari, eta beste bost ere ordaindu beharko ditu helburu jakin batzuk lortuz gero. Sei urterako fitxatu du jokalari nigeriarra.

Irailaren 3an egin zuen debuta jokalariak, Anoetan, Atletico Madrilen aurka, eta gol bat sartu zuen. Aurretik Almeriarekin jokaturiko beste hiru partidatan bi gol sartu zituen. Joan den ostegunean, Europa Ligan, Manchester Uniteden aurka ere jokatu zuen, eta Getaferen aurkakoa zuen hirugarren partida. Futbol zelaian bihurritu egin zuen eskuin belauna, eta lehen zatian partida utzi behar izan zuen. Gaur egin diote erresonantzia jokalariari.

Zorte txarra izan du Realak lesio horrekin. Txuri-urdinek min hartuta dauzkate baita Mikel Oiarzabal eta Carlos Fernandez ere; Newcastleek Isak eraman ondoren (70 milioi euroren truke), aurreko lerroan zuen hutsunea betetzeko ekarri zuen Sadiq. Oiarzabalek izan zuen lesio bera da Sadiqena, gainera. Kapitainak martxoan hartu zuen min, Zubietan, lan saio batean. Fernandezek antzeko lesio bat du.

Orain, klubak aztertu egin beharko du zer egin, Munduko Txapelketa dela-eta Europa Ligako ligaxka azaroan amaituko baita: beste aurrekalari bat ekarri edo dituen jokalariekin jarraitu. Sadiqek 25. zenbakia du, baina epe luzerako lesio bat denez, ordezkatu ahal izango du Realak. Joan den astean Manchesterren 0-1 irabazi ostean, etzidamu Omonia hartuko du, Anoetan.


Txakolina, erregina

Getarian, txakolina, hondartza eta San Anton mendia ez ezik, ondasun historikoak ikus daitezke, eta askotariko jarduerak egin


Erroka taldea, Iker de las Heras eta Manex Pagola hernaniarren azken proiektua

Laguntasuna eta musika, biak uztartuta ereindako proiektua apirilean argitaratu dute. Erroka du izena, kalean jotzeko moduko kantuak biltzen dituen bildumak

12 + 2 hala definitzen dute euren diskoa Iker de las Heras eta Manex Pagola hernaniarrek. Musika eskola berean ikasitakoak dira, hortaz gain, lagun talde berekoak dira txikitatik. Egun Pagola Mutrikun bizi da, eta Iker de las Heras, ordea, Bilbon baina ahaleginak egiten dituzte kontzertu bakoitzaren aurretik entsegu bat egiteko. Erroka du izena diskoak, eta 2022an Dusseldorfen grabatu ostean, apirilean argitaratu dute.


Kanpaldi bat egin dute Aroztegiko proiektua geldiarazteko

Lekaroz herrian 228 etxe, hotel bat eta golf zelai bat egiteko proiektua geldiarazi nahi dute. Gaur elkarretaratzea egingo dute Lekarozen


Bi garaipenekin hasi da 1. Maila Nazionaleko taldea

Tolosa CF Eskubaloiko gizonezkoen lehen taldeak entrenatzaile berria du, Alex Nogues. Bigarren etapa du klubean, eta helburua laugarren postua lortzea dela dio.

Martxan jarri da gizonezkoen eskubaloiko 1. Maila Nazionaleko kategoria. Bi partida jokatu dituzte, Tolosa CF Eskubaloiak bietan garaipena lortu du, eta bigarrena dago sailkapenean. «Irabazi diegun lehen bi aurkariak ez dira multzoko hiru faboritoak», esan du Alex Nogues entrenatzaileak. «Romo, Casademont eta Zarautz dira hiru talde indartsuenak, eta gure helburua da laugarren postuan egotea. Ikusten badugu beste hiru horietako batek huts egiten duela, ea posible den gorago amaitzea».

Romo eta Casademont taldeek apustua egina dute Zilarrezko mailara igotzeko, eta Zarautz jaitsi berri da maila horretatik. Ligako lehen bi postuak sailkatzen dira igoera faserako, eta aurtengo helburua hor egotea dela zabaltzea gehiegi esatea dela dio.

Taldea egiten ari den jokoarekin gustura dagoela esan du Noguesek, denboraldiaurrean landutakoa partidetara ondo eramaten ari direlako. Bestalde, lehenengo hiru partidak etxetik kanpo jokatuko dituztela nabarmendu du: «Oraingoz ondo doa, baina arazo bat izan zitekeen».

Aurreko denboraldiko taldea mantentzea lortu dute, eta Dani Mendinueta itzuli egin da Tolosara. Bi jokalari, Xuban Otero eta Eneko Jimenez, Erasmus programarekin kanpoan daude ikasten, eta denboraldian zehar itzuliko dira. Bestalde, bigarren taldeko jokalariak ere igo dituzte lehen taldera.

Alex Noguesentzat bigarren etapa da Tolosan. 2013/2014 denboraldia hasi zela iritsi zen eta 2018/2019 denboraldia arte egon zen. Tartean taldea Zilarrezko Mailara igo zen. «Aurretik bertan egon nintzen urteak onak izan ziren, asko disfrutatu genuen», azaldu du Noguesek Tolosara itzultzearen arrazoia galdetzean. «Gero, harrobi ona izaten jarraitzen du, jende gaztearekin gauza onak egiteko. Zuzendaritzatik deitu naute berriro bueltatzeko, eta uste dut Bera Bera taldean egindako zikloa bukatu zela». Bera Bera taldean bigarren entrenatzaile zein estatistiken buru eta aurkarien analista moduan aritu da.

Kluba berak utzi zuen moduan dagoela esan du Noguesek: «Aurpegi batzuk aldatu dira, baina 1. Maila Nazionalean egonkortuta dagoen kluba da, oinarrizko estruktura on bat duena. Nire garaian ez zegoen emakumezkoen atala, eta orain bai, eta horretan ere hobekuntzak egin dira». Bestalde, bera joan zenetik lau edo bost jokalari daudela gaur egun zehaztu du: «Besteak harrobitik iritsitako jokalariak dira, batzuk gurekin entrenatutakoak, eta beste batzuk beheko mailakoak, gora igotzen joan direnak eta maila mantendu dutenak».

Usabal kiroldegia itxita egoteak entrenatzeko buruhausteak sortzen dituela dio entrenatzaileak: «Denboraldiko arazo handiena hori izaten ari da guretzat. Astean hiru aldiz bakarrik entrenatzen dugu, berez lau egunetan aritu beharrean. Aurreko astean bi egunez bakarrik aritu ginen, eta horrelako kategoria batean ez da egokiena».


Matienako eskoletako atezaintzako lanpostua ez kentzeko eskatu dio EH Bilduk udal gobernuari

Matienako eskoletan atezaintza eta mantentze lanak egiten dituen pertsonak erretiroa hartuko du urriaren 22an. EH Bilduren arabera, EAJk eta AIk osatzen duten udal gobernu taldeak ez du kontratatuko beste pertsona bat lanpostu horretarako.

Abadiñoko EH Bilduk ikastetxeekin, langileen ordezkariekin, eta udalean bertan berba egin ostean, bi proposamen egin dizkio gobernu taldeari. Alde batetik, lanpostu hori mantentzea eskatu dio; beste alde batetik, "mantentze-lanen arloan dauden premiei nola eta zein baliabiderekin aurre egin" eztabaidatu ostean, udal plantilaren berregituratzea aztertzea.

"Nola egingo die aurre Abadiñoko herriaren beharrei udaleko langile taldeak, langile bat gutxiago izanda, are gehiago, Covid-19ak ondorio horiek larriagotu ostean? Zenbat jaitsiko da zentroaren kalitate maila egunero bertan dagoen eta arazo ezberdinei irtenbidea bilatzen dien pertsona hori kendu ondoren?" galdetu die EAJri eta Abadiñoko Independenteei EH Bilduk ohar baten bidez.


Barakaldon izandako "erailketa matxista" salatzeko elkarretaratzea deitu du Itaiak gaur arratsalderako

19:00etan egingo du elkarretaratzea Itaiak Azpeitiko plazan. Ertzaintzak 53 urteko gizonezko bat atxilotu zuen ostegunean Barakaldon, ama hil izana leporatuta.

Ertzaintzak 53 urteko gizonezko bat atxilotu zuen ostegunean Barakaldon (Bizkaia), apirilean ama hil izana leporatuta, eta horren harira elkarretaratzea deitu du Urola Erdiko Itaiak gaur arratsalderako. Plazan egingo dute kontzentrazioa 19:00etan hasita, Indarkeria matxistari aurre egin lelopean,

Emakumezkoa apirilaren 26an zendu zen Barakaldoko Gurutzetako ospitalean. Semeak orduko hartan emandako bertsioaren arabera, emakumea erori egin zen, eta horrek eragindako lesioengatik hil zen gero. Erietxeko osasun langileek, ordea, indarkeria zantzuak sumatu zizkioten hilotzari, eta auzi medikuei eman zieten abisua. Auzitegi medikuak gorpuari egindako analisiak indarkeria zantzuak baieztatu zituen, eta, Barakaldoko 4. Instrukzio Epaitegiak hala eskatuta, ikerketa abiatu zuen Ertzaintzak. Ikerketa horri segika, ertzainek semea atzeman zuten ostegunean, lesioak hark eraginak zirelakoan eta, beraz, ama hil izan lukeelakoan. Eusko Jaurlaritzaren Segurtasun Sailak atzo jakinarazi zuenez, beharrezko diligentziak egin ondotik pasatuko da gizonezkoa epailearen aurretik.

Barakaldon gertaturikoa hilketa matxista bat dela baieztatuko balitz, aurten gizonezko batek hildako bigarren andrea litzateke. Azken hilketa urtarrilean jazo zen.


Udal hauteskundeetarako hautagaien zerrenda aurkeztu du Aiara Batuz talde independenteak

Hauteskunde kanpaina hasi berritan, Iratxe Parro alkategaiarekin batera Aiara Batuzen lantaldea osatuko duten herritarren zerrenda aurkeztu du talde independenteak.

"Ideologia alderdikoirik gabeko hautesle elkarte independente" bezala aurkeztu du bere burua Aiara Batuzen hautagaitzak. Hauteskunde kanpaina hasi berritan Iratxe Parro alkategaiarekin batera zerrenda osatuko duten herritarren zerrenda aurkeztu dute: "Udalerria osatzen duten herri guztien beharrei erantzun nahi dien aiarar taldea".

Hauek dira Aiara Batuzeko zerrenda osatzen duten herritarrak:

Iratxe Parro Uzquiano

Izaskun Garcia Aresti

Irantzu Apodaka Sanchez

Jon Padura Zubizarreta

Hector Borge Chozas

Iraide Saenz Lafuente Blanco

Iratxe Orive Arza

Gorka Aretxabala Angulo

Gorka Lopez Zurimendi

Leire Sainz de la Maza Rodriguez

Juan Antonio Alaña Ulibarri


Denis Itxaso: "Arduragabekeria da" PPk energia aurrezteko lege-dekretuari dagokionez erakutsitako jarrera

Nuñez Feijook "Casadoren estrategia suntsitzaileari" eusten dio, Espainiako Gobernuak Euskadin duen ordezkariaren esanetan. "Gizarteak ulertzen du energia aurrezteko neurriak hartu behar direla", nabarmendu du.

Denis Itxaso Espainiako Gobernuak Euskadin duen ordezkariaren iritziz, "arduragabekeria da" PPk energia aurrezteko lege-dekretuari dagokionez erakutsitako jarrera. Euskadi Irratiko 'Faktoria' saioan izandako elkarrizketa batean adierazi duenez, Itxasok uste du Alberto Nuñez Feijook PPko presidenteak Pablo Casado alderdiko aurreko presidentearen "estrategia suntsitzaileari" eusten diola. Gizarteak, aldiz, "ulertu egiten du energia aurrezteko neurriak hartu behar direla", nabarmendu du.

"Ikusiko dugunaren erakuslea da, bai eta ikusi dugunaren erakuslea ere"; horrela deskribatu du Itxasok PPk energia aurrezteko dekretuaren bozketan ostegun honetan izango duen jarrera. Haren esanetan, itxaropena zen Alberto Nuñez Feijoo alderdi horretako liderra izateak aldaketa bat ekartzea, "beste ardura-maila bat", baina ez da halakorik izan: "Ezezko biribila ematen diete neurriei, horiei ezagutu gabe ere. Une latz hauetan", esan du, indarrean dagoen legealdiaren gainean, pandemia eta Ukrainako gerra gogoan izanik, "PPk arduragabekeria erakutsi du", agerian utzi du, haren iritziz, "ez dela alternatiba".

EAJk, aldiz, baiezkoa emango dio dekretuari, eta, esan duenez, "erantzukizunagatik" egingo du: "Erantzukizuna ezinbestekoa da", esan du Itxasok, "gizarteak ulertzen du energia aurreztu behar dugula. Irekita dago epea erkidegoek proposamenak egiteko, lege-proiektu gisa eztabaidatuko dugu", zehaztu du. Orain, azpimarratu duenez, dekretua adostu eta lantzeko garaia da: "Hor, neurri asko daude", gogorarazi du.

EH Bilduk eta ERCk aurreratu dute ez dutela oztopatuko ekimenaren tramitazioa, baina ez dute argitu baiezko botorik emango duten: "Azken unera arte, talde batzuek ez dute esaten zer bozkatuko duten; eta hori zilegia da", onartu du, modu bai baita alderdiek euren botoek duten garrantzia islatze aldera.

"Neurriak premiazkoak ziren, Europar Batasunak aurrezpen-maila bat eskatu zion Espainiari, % 8-9koa, eta Ministroen Kontseiluak dekretua onartu zuen. Ikusi da eragina izan duela, energia-kontsumoak abuztuan behera egin baitu, turismoak gora egin duen arren, eta orain badago epea dekretu hori aberasteko eta hobea izan dadin", gehitu du.

"Espainiako Gobernuak ez du baztertu gas-etenik egotea", azaldu du, "Europak eszenatoki guztiak aztertu behar ditu. Gas-murrizketak egon litezke, eta ez dago inprobisatzerik".

Eskumenen transferentziak

Horrez gain, Itxasok, elkarrizketan, Gernikako Estatutuan zehaztuta dauden eskumenen transferentzia izan du hizpide. Esan duenez, "uztailaren amaieran, bilera egin zuten Espainiako Gobernuak eta Eusko Jaurlaritzak, gainbegiratzeko. Legealdi honetan, gai horrek garrantzi handia izan du, hamaika eskumen transferitu dira. Ez dago paralisirik", argudiatu du, kontuan izanik bi Gobernuak lanean ari direla: "Datozen hilabeteetan, aurrerapausoak emango dira, eta emaitzak ikusiko ditugu".

Hurrengo hilabeteotan argituko duten beste gai bat da Abiadura Handiko Trena; galdetu diotenean EAEren eta Nafarroaren arteko lotunea non egongo beharko litzatekeen, Itxasok eskatu du itxarotea txosten teknikoak zer dioen jakin arte: "Ordezkaria naizen aldetik, ez dagokit niri hori esatea", adierazi du.

Frantziako Poliziak Biriatuko mugan egiten dituen kontrolak, EAEko agintari batzuen iritziz, "arrazistak" dira, selektiboak. Horren gainean, Itxasok azpimarratu du Espainiako Gobernuak, "behin eta berriz", adierazi duela "Schengen akordioa errespetatu" behar dela. "Pandemiagatik erabakitako neurri batzuk gehiegi ari dira luzatzen", onartu du, baina nabarmendu du Frantziako agintarien erabakiak errespetatzen dituztela.


Neguko uzta eta eskulan tailerra lehen azokan

2023 urteko lehenengo azoka berezia egingo dute bihar, Beasainen. Sasoiko barazkiek izango dute protagonismoa; romaneskua, azalorea, brokolia, azelga, ziazerba, daikon arbia, aza, kale aza eta nobedade moduan porruak izango dira.Barazkiez aparte, izango da bestelakorik ere, Loinazko San Martin plazaren azpiko postuetan: eztia, ogia, loreak eta landareak, tartak eta gailetak, gazta eta haziak. Artisau erara egindako poltsak, lepokoak, umeentzako adur-zapiak eta abar saltzen dituen postua ere izango da eta animatzen den orok, Jenny Cruzek oihalezko panpintxoak egiten ikasteko egingo den tailerrean parte hartu ahal izango du.Goizean, 10:00etan irekiko dute azoka eta 14:00ak arte egongo da zabalik. 11:30ean izango da panpinak egiteko tailerra. 13:30ean, berriz, azokako produktuez osatutako bi saski zozkatuko dituzte azokan erosketak egindakoen artean.Hilabeteko lehen larunbateko azoka berezia, Udal gobernuak duela hiru urte martxan jarritako egitasmo bat da eta helburu zehatz batekin abiatu zuten; bertako ekoizleen eta baserritarren lana balioan jarri eta garaian garaiko produktuen kontsumoa sustatzea eta areagotzea ez ezik, kontsumitzaileak azokara erakartzea. Bide horretan, azoka berezi hau dinamizatzeko erabakia ere hartu zen, hala, hilabetero ekintza ezberdinez osatutako egitaraua izaten da.